text:
Markus
Chapter 16
Watée uroe Sabat ka seuleusoe, Maryam Magdalena, Maryam mak Yakobus dan Salome geujak bloe meubagoe jeunéh reumpah-reumpah keu geuboh minyéuk ateueh manyét Isa.
2 Ban seuboh buta watée mata uroe ka jiteubiet, uroe nyang keuphon aleuhat nyan, awaknyan laju jijak ubak kubu Isa.
3 Bak teungoh rot ueh awaknyan jimarit sabe keudroe-droe, "Soe kheueh nyang tem tulông tanyoe mangat jeuet batée nyang teutôb pintoe kubu Isa nyan hase teupeusée?" Sabab batée nyan rayeuk lumpah na. Teuma watée awaknyan ka troh keunan laju jingieng batée nyan ka meugule.
5 Dan awaknyan pih laju jitamong lam kubu nyan. Lam kubu nyan, blaih uneuen, deuh awaknyan kalon sidroe ureuëng muda nyang geungui bajée jubah putéh teungoh geuduek disinan, dan awaknyan teukeujot lumpah na.
6 Ureuëng muda nyan geupeugah lagée nyoe, "Bék teumakot! Ulôn lôn teupeu gatanyoe tajak mita Isa ureuëng Nazaret nyang ka maté teusaleb nyan. Gobnyan hana disinoe. Gobnyan ka geubeudôh! Ngieng kheueh, nyoe teumpat awaknyan peuéh Gobnyan.
7 Jinoenyoe jak laju, dan peutroh kheueh haba nyoe ubak murit-murit Gobnyan, meunan cit ubak Petrus, peugah lagée nyoe, 'Gobnyan geujak leubeh awai nibak gata u Galilea. Disideh gata teuma gata ngieng gobnyan, lagée nyang ka lheueh geupeugah ubak gata.' "
8 Ban jideungoe habanyan awaknyan laju jiteubiet lam kubu nyan dan laju jiplueng sabab teukeujot dan teumakot. Awaknyan hana jipeugah sahoe hai nyan sabab teumakot.
9 Ureuëng-ureuëng inong nyan laju jijak ubak Petrus dan rakan-rakan gobnyan, laju jipeugah ngon singkat banmandum nyang ka geupeugah ubak awaknyan lé ureuëng muda nyan.
10 Óh ka lheueh nyan, Isa keudroe rot murit-murit gobnyan geujak peusampoe phon di timu sampoe u barat haba nyang suci dan abadi keuhai keuseulamatan nyang keukai.
11 Teuma watée awaknyan deungoe bahwa Isa ka udeb, dan bahwa Maryam ka lheueh geukalon Gobnyan awaknyan hana peucaya.
12 Óh lheueh nyan Isa laju geupeuleumah droe ubak dua droe murit Gobnyan deungon cara nyang laén. Nyan teujadi watée ban dua droe ureuëng nyan teungoh jijak bak saboh gampông.
13 Teuma awaknyan laju jigisa dan jijak peugah laju ubak rakan-rakan geuh nyang laén. Teuma di rakan-rakan nyang laén nyan teutab hana jipatéh.
14 Akhé jih, Isa geupeuleumah droe ubak ban siblaih droe murit Gobnyan, bak watée awaknyan teungoh jimakheun. Isa geusapa awaknyan sabab awaknyan kureueng iman lom kreueh that ulée sampoe hana jipatéh ubak ureuëng-ureuëng nyang ka lheueh jikalon keudroe bahwa Isa udeb.
15 Dan laju Isa geupeugah ubak awaknyan, "Gata jak kheueh laju bansigom donya dan peusampoe kheueh Haba Gét nibak Allah nyan keu banmandum umat manusia.
16 Ureuëng nyang hana peucaya teuma teuhuköm. Teuma ureuëng nyang peucaya dan teupumanö, ureuëng nyan teuma seulamat.
17 Sibagoe bukeuti bahwa awaknyan jipeucaya, gata teuma ta use bubena roh jeuhet ateueh nan Ulôn; awaknyan jimeututoe lam basa-basa nyang hana awaknyan teupeu.
18 Meunyoe awaknyan jimat uleue atawa ji jieb ié tuba, ateueh awaknyan hana keunong bala. Meunyoe awaknyan jikeubah jaroe ateueh ureuëng-ureuëng sakét, ureuëng nyang sakét nyan teuma puléh."
19 Óh ka seuleusoe Isa geupeugah haba ngon awaknyan, Gobnyan laju teubeuôt u syeuruga. Disideh gobnyan geumat peurintah meusajan ngon Po teu Allah.
20 Teuma le murit-murit Gobnyan laju jijak peusampoe haba seulamat nyang teuka nibak Po teu Allah nyan ho-ho mantong. Dan Tuhan pih geumubuet meusajan-sajan ngon awaknyan dan geubri bukeuti keuhai buet-buet nyang ajaéb bahwa peue-peue nyang awaknyan peusampoe nyan na kheueh beutôi.


c: text/html

text:
1 Korintus
Chapter 2
Syedara-syedara! Bak watée ulôn jak ubak gata dan ulôn britée bak gata keuhai reuncana Allah nyang gohlom jiteupeue lé donya, ulôn hana lônpeuguna keubijaksanaan donya nyoe atawa lôn meututoe ngon haba nyang buhak.
2 Sabab ulôn ka lôncok teukat bahwa simantong ulôn na meusajan gata, ulôn hana lôn peugah sapeue, seulaén keuhai Isa Almaseh; khusos jih keuhai Gobnyan ka maté bak kayée saleb.
3 Watée ulôn mantong na meusajan ngon gata, ulôn hana leumoh dan yo ngon teumakot.
4 Haba nyang ulôn peutrok bak gata hana ulôn peutrok ngon tutoe nyang meunarek meunurot keubijaksanaan manusia. Ulôn peutrok nyan ngon cara teubri bukeuti bahwa Roh Allah meukuasa.
5 Ulôn peubuet lagée nyan, mangat keupeucayaan gata ubak Almaseh hana meudasai bak keubijaksanaan manusia, teuma meudasai bak kuasa Po teu Allah.
6 Bah kheueh meunan, lamkawan ureuëng-ureuëng nyang udeb rohani jih ka biet-biet kong, keubiet ulôn meututoe keuhai keubijaksanaan. Teuma keubijaksanaan nyoe bukon keubijaksanaan donya, atawa keubijaksanaan ureuëng-ureuëng nyang mat kuasa jamén nyoe, nyang keukuasaan jih teuma habéh.
7 Keubijaksanaan nyang ulôn peugah nyan na kheueh keubijaksanaan nibak Po teu Allah. Keubijaksanaan nyan hana jiteupeu lé donya, teuma Allah ka geukeubah keu keubahgiaan tanyoe sigohlom donya nyoe geupeujeuet.
8 Hana meusidroe pih nibak ureuëng-ureuëng mat kuasa jamén nyoe nyang jiteupeu keuhai keubijaksanaan nyan. Sabab, seukira jih awaknyan ka jiteupeue, ka teuntée awaknyan hana jisaleb Tuhan nyang mulia nyan.
9 Sibeuna jih hainyan na kheueh lagée nyang teutuléh lam Alkitab, "Peue nyang hántom jingieng atawa jideungoe lé manusia, dan hántom teuma jiteubiet lam pikeran manusia, nyan kheueh nyang geukeubah lé Allah keu ureuëng-ureuëng nyang gaséh keu Gobnyan."
10 Teuma Allah ka geupeugah nyan bak geutanyoe ngon peurantaraan Roh Gobnyan. Roh Allah nyan jiseulidek peue-peue mantong, sampoe ubak reuncana-reuncana Allah nyang paleng teusöm.
11 Sabab nyang leubeh teupeu asoe até sidroe-droe ureuëng na kheueh roh ureuëng nyan keudroe, nyoe peukon? Meunan cit keuhai Allah. Nyang teupeu asoe até Allah na kheueh Roh Allah keudroe!
12 Dan keugeutanyoe hana geubri roh donya nyoe, teuma na kheueh Roh nyang teuka nibak Allah, mangat tanyoe tateupeue mandum nyang ka geuanugeurah lé Po teu Allah keugeutanyoe.
13 Sabab nyan, meunyoe kamoe peugah keuhai-hai Allah ubak ureuëng-ureuëng nyang ka na Roh Allah, kamoe hana kamoe peugah meunurot keubijaksanaan manusia, teuma na kheueh meunurot nyang geupurunoe lé Roh Allah nyan keudroe.
14 Ureuëng nyang hana nibak jih Roh Allah, hana hase jiteurimong peue nyang geupeugah lé Roh nyan. Sabab nibak ureuëng nyan hai-hai nyang lagée nyan na kheueh buet nyang bangai. Ureuëng nyan hana hase jimuphom, sabab hainyan hase teunilai ngon cara rohani.
15 Ureuëng nyang na nibak jih Roh Allah hase jinilai peue-peue mantong, teuma hana meusidroe pih nyang na hak jinilai Gobnyan.
16 Lam Alkitab na teutuléh lagée nyoe, "Soe nyang teupeu pikeran Tuhan? Dan soe nyang hase jibri naseuhat ubak Gobnyan?" Tanyoe nyang na pikeran nyang saban ngon Almaseh!

robotstxt: allowed

filter: keep


text:
2 Samuel
Chapter 6
Óh lheuehnyan Nabi Daud geutawök dan geupeusapat lom tantra-tantra nyang paleng gét di Israel mangat jimeugumpôi, jeumeulah jih na 30.000 droe.
2 Awaknyan geupimpén dan teutuju u Baale-Yehuda, mangat teujakcok nibak teumpat nyan Peuto Peujanjian nyang teupeugah deungon nan TUHAN Mahakuasa nyang duek meutahta di ateueh kerub-kerub.
3 Peuto Peujanjian nyan geucok di rumoh Abinadab di ateueh bukét dan atra nyan geupeu ék laju u ateueh geureubak peudati nyang barô. Dan lé si Uza dan Ahio, aneuëk-aneuëk Abinadab ji iréng laju geureubak peudati nyan; si Uza jijak bak binéh geureubak peudati nyan,
4 dan si Ahio jijak teuma dikeue geureubak peudati nyan.
5 Nabi Daud dan banmandum bansa Israel geujak teuma dikeue geureubak peudati nyan sira meunari ngon geumeulikak sihabéh teunaga meunan cit teuiréng deungon meuca-e keu teuhoreumat TUHAN. Awaknyan sira geujak geupeumeu én keucapi, gambus, rapa-i, keuleuntingan, dan simbal.
6 Óh watée ka trok awaknyan bak saboh teumpat nyang nan jih teumpat teupeuluroih aneuk gandom atra si Nakhon, hana teusangka-sangka di leumô-leumô nyang teungoh jitarek geureubak nyan meugantoih, laju si Uza jisunyueng jaroe jih dan jimat laju Peuto Peujanjian nyan mangat bék rhot.
7 Bak watée nyan cit teuma TUHAN Po teu Allah jeuet keu beungéh ubak Uza, sabab lé buet jih nyan na kheueh sibagoe teuhina ubak TUHAN. Dan Uza nyan laju geupoh maté di teumpat nyan, rab that ngon Peuto Peujanjian.
8 Teuma phon watéenyan teumpat nyan geuboh nan Peres-Uza. Nabi Daud beungéh sabab TUHAN ka geupoh maté si Uza.
9 Teuma Nabi Daud geutakot cit ubak TUHAN sira geupeugah lagée nyoe, "Jinoenyoe pakriban Peuto Peujanjian nyan hase ulôn ba?"
10 Sababnyan kheueh gobnyan hana geutem ba Peuto Peujanjian nyan u Yerusalem, teuma geukeubah di rumoh Obed-Edom ureuëng Gat.
11 Peuto Peujanjian nyan laju tinggai disinan na lhée buleuen treb jih, dan TUHAN laju geubri beureukat ubak Obet-Edom dan keuluwarga gobnyan.
12 Raja Daud geudeungoe bahwa TUHAN geubri beureukat ubak keuluwarga Obed-Edom dan banmandum atra milék jih sabab Peuto Peujanjian nyan. Teuma geujak kheueh laju gobnyan u rumoh Obed-Edom, geujak cok Peuto Peujanjian nyan geupinah teuma u Yerusalem deungon geupeuna peurayaan nyang lumpah gura.
13 Bak watée ureuëng-ureuëng nyang jibeuôt Peuto Peujanjian nyan ka jijak nam boh langkah, Nabi Daud laju geuyue dong awaknyan. Dan gobnyan pih geupeuseumah laju keureubeuen keu TUHAN, na kheueh leumô agam dan aneuëk leumô nyang ka geupeu teumbon.
14 Óh lheuehnyan Nabi Daud laju geumeulikak ngon geumeunari deungon peunoh seumangat keu geuhoreumat ubak TUHAN. Bak watée nyan gobnyan nyang na geungui cuma ija kroeng lineun nyang paneuk nyang geu ikat ubak keuieng.
15 Meunan kheueh cara jih Nabi Daud dan banmandum rakyat Israel geupinah Peuto Peujanjian nyan u Yerusalem, teupeu-iréng deungon sumurak nyang meuhubo dan su beureuguih nyang hana putôh-putôh.
16 Bak watée Peuto nyan teungoh geuba jipeutamong u dalam banda, si Mikhal putroe Saul jicingeuek nibak peuradeuen teuma deuh laju geukalon Raja Nabi Daud mantong geumeulumpat-lumpat sira geumeulikak keu geuhoreumat ubak TUHAN, dan si Mikhal nyan gét that geungeuen óh jikalon Nabi Daud nyang lagée nyan.
17 Peuto Peujanjian nyan geukeubah laju nibak teumpat jih didalam khimah nyang ka geupasang lé Nabi Daud keu Peuto nyan. Óh lheuehnyan Nabi Daud laju teuma geupeuseumah keureubeuen nyang teutot dan keureubeuen peudamé ubak TUHAN.
18 Laju gobnyan geubri beureukat ubak rakyat Israel deungon nan TUHAN Nyang Mahakuasa.
19 Óh ka lheuehnyan laju teuma geubagi-bagi peunajoh keu awaknyan banmandum. Tieb-tieb ureuëng nyang na tinggai disinan bah kheueh jih nyan sidroe ureuëng agam atawa ureuëng inong geubri laju sikrak eungkot sie nyang teupanggang, ruti dan kue kismis. Óh ka lheueh nyan awaknyan laju jijakwoe u rumoh jih maséng-maséng.
20 Bak watée Nabi Daud geuwoe ubak meuligoe geuh keu geujak bri saleuem ubak banmandum keuluwarga gobnyan, Mikhal laju jiteubiet keu jijak meurumpok ngon Nabi Daud dan jipeugah, "Bak uroenyoe raja Israel bit-bit ka geupeu jeuet droe geuh teuhoreumat! Gobnyan ka geumeulon lagée ureuëng bangai nyang hana jiteupeue malée dikeue namiet ureuëng inong atra milék dumna peugawée meuligoe!"
21 Nabi Daud laju geujaweueb, "Ulôn meulikak nyan na kheueh keu ulôn bri horeumat ubak TUHAN, nyang ka teutulak bapak droeneueh meunan cit deungon keuluwarga droeneueh, laju geupiléh ulôn mangat jeuet keu peumimpén ateueh Israel, umat Gobnyan. Sabab nyan kheueh ulôn hana lôn piôh meulikak ngon meunari ulôn horeumat TUHAN.
22 Bahpi meunan ulôn seudia jihina leubeh nibak nyang bunoe. Jeuet mantong droeneueh neupandang miyueb ateueh ulôn, teuma namiet-namiet nyang droeneueh peugah nyan bunoe, teuma jihareuga ulôn!"
23 Mikhal, putroe Saul nyan hana jimeu aneuëk siumu udeb gobnyan.


text:
1 Tawarikh
Chapter 22
Lheueh nyan geupeugah lé Nabi Daud, "Diteumpat nyoe kheueh nyang harôh teupeudong Baét TUHAN Allah. Dan dimiseubah nyoe kheueh ureuëng Israel harôh jipeuseumah keureubeuen nyang teutot keu TUHAN."
2 Nabi Daud laju geuyue peusapat banmandum ureuëng aséng nyang na tinggai di nanggroe Israel, laju gobnyan geuyue jok buet keu awaknyan. Siladum nibak awaknyan geuyue peut batée keu teupeugöt Baét TUHAN.
3 Keu teupeugét labang ngon eunsée keu pintoe-pintoe geureubang Baét TUHAN nyan, laju geupeusapat beuso nyang le that lé Nabi Daud. Meunan cit deungon peurunggu le that cit geupeusapat, sabab le that atranyan ka hana hase le teutimang.
4 Ubak ureuëng Tirus dan Sidon geupeusan kayée ceumara Libanon nyang le that.
5 Banmandum nyang geukeureuja lé Nabi Daud nyan na kheueh kareuna gobnyan geupike lagéenyoe: "Ulôn harôh ulôn peusiab peue nyang paleng peureulée keu teupeudong Baét TUHAN. Sabab Nabi Sulaiman aneuëk agam ulôn mantong that muda dan gohlom na peungalaman, seudang Baét TUHAN nyang teuma teupeudong nyan harôh nyang gét meugah dan meusyeuhu bansaboh donya." Dan sigohlom Nabi Daud meuninggai donya, bahan bangunan nyang teupeureulée keu teupeudong Baét TUHAN ka seb le.
6 Nabi Daud laju geuhôi aneuëk agam gobnyan nyang nan Nabi Sulaiman nyan, dan bak aneuëk geuhnyan geupeurintah laju mangat Nabi Sulaiman nyan geutem peudong baét keu TUHAN Allah nyang jiseumah lé umat Israel.
7 Geupeugah lé Nabi Daud ubak Nabi Sulaiman aneuëk gobnyan nyan, "Hai aneuëk ulôn, katreb that-that ulôn naniet keuneuk peudong saboh rumoh keuteumpat ulôn horeumat TUHAN Allah ulôn.
8 Teuma lé TUHAN geupeugah ubak ulôn bahwa ulôn ka kayém that ulôn muprang dan ka ulôn poh maté ureuëng jai lumpah na. Lé sababnyan Gobnyan hana geubri idhin keu ulôn mangat lôn peudong baét keu Gobnyan.
9 Teuma pi meunan, Gobnyan ka geumeu janji ubak ulôn nyang geupeugah lagéenyoe: 'Gata meuteumé sidroe aneuëk agam nyang mat peurintah deungon aman teuntram, sabab Ulôn kutulông jihnyan sampoe hanale musoh nyang jijakprang jihnyan. Aneuëk nyan teuma teuboh nan Sulaiman sabab simantong jihnyan jimat keurajeuen, Ulôn teutab Ulôn bri keuteuntraman dan keuamanan bansaboh nanggroe Israel.
10 Aneuëk agam gatanyan kheueh nyang teuma peudong baét keu Ulôn. Jihnyan teuma jeuet keu aneuëk Ulôn dan Ulôn teuma jeuet keu bapak jih. Takhta keurajeuen Israel teutab nibak keuturonan jihnyan sampoe siumu masa.' "
11 Dan geupeugah lom lé Nabi Daud, "Jinoenyoe hai aneuëk ulôn, seumoga TUHAN Po teu Allah gata sabena meusajan gata dan geutulông gata. Dan seumoga gata meuhase tapeudong baét keu TUHAN lagée nyang ka geupeujanji nyan.
12 Dan mudah-mudahan TUHAN Po teu Allah gata geubri keu gata keubijaksanaan dan peungeurtian mangat jeuet tapeurintah ateueh Israel nyang paih deungon huköm-huköm Gobnyan.
13 Meunyoe gata tataát ubak banmandum huköm nyang ka geubri ubak Nabi Musa keu bansa Israel, teuma gata teutab meuhase. Gata harôh yakén dan gata jeuet. Bék tatakot keuhai peue mantong.
14 Keuhai Baét TUHAN nyan ulôn ka lôn meu-useuha bit-bit that mangat lôn jak peusapat 3.400 ton méuh dan leubeh nibak 34.000 ton pirak. Seulaén nibak nyan na peurunggu dan beuso nyang hana teuitong le jih. Meunan cit deungon kayée dan batée ka cit ulôn keubah, teuma gata harôh tatamah lom atra nyan.
15 Bak gata ramé ureuëng meukeureuja nyang jitem jakbuet. Na nyang jeuet jimeubuet bak tambang batée, na tukang kayée, tukang batée dan le lom tukang pade nyang carông jipeugét
16 méuh, pirak, peurunggu dan beuso. Gata peuphon kheueh laju phon saát nyoe! Seumoga TUHAN geutulông gata."
17 Dan Nabi Daud pih geukrah laju banmandum peumimpén Israel jijak tulông Nabi Sulaiman.
18 Geupeugah teuma lom, "TUHAN Po teu Allah gata ka geutulông gata, dan geubri damé ngon teuntram bansaboh nanggroe. Gobnyan ka geupeumungken ulôn sampoe hase ulôn peutaloe banmandum bansa nyang yoh watée ilée tinggai dinanggroe nyoe. Teuma jinoenyoe awaknyan ka taklok ubak gata dan ubak TUHAN.
19 Lé sabab nyan kheueh gata rameungabdi ubak TUHAN Po teu Allah gata deungon sigeunab jiwa raga gata. Neupeuphon kheueh peudong baét keu TUHAN, mangat Peuto Peujanjian Gobnyan dan banmandum peukakaih nyang laén nyang teupeungui khusos keu iébadat jeuet teukeubah disinan."


text:
Teubileueng
Chapter 19
TUHAN meufeureuman ubak Nabi Musa dan Nabi Harun
2 mangat geujak jok peuratoran-peuratoran nyoe ubak bansa Israel: Gata cok kheueh saboh leumô inong nyang bulée jih jagat lom teuma hana meucupa dan leumô nyan hántom lom teupeuguna keu ngon tarék beuban.
3 Tajok kheueh laju leumô nyan ubak Imeum Eleazar. Beulatang nyan harôh teuba u luwa khimah-khimah laju teusie dikeue imeum.
4 Di Imeum Eleazar harôh teuma geucok bacut darah beulatang nyan dan geureuték laju tujoh goe u teuh Khimah TUHAN nyan.
5 Banmandum beulatang nyan, meunan cit deungon kulét jih, asoe jih, darah dan asoe pruet jih, nyan banmandum harôh teutot dikeue imeum.
6 Óh lheuehnyan lé imeum geucok laju bacut kayée aras, saboh tangke hisop dan saboh untie teuma talo mirah, atra nyan geutiek laju u dalam apui nyang teungoh jipajoh leumô jagat nyan.
7 Óh ka lheueh nyan lé imeum geujak rhah laju peukayan gobnyan lom geumano teuma. Óh ka seuleusoe nyan barô kheueh jeuet geutamong u dalam khimah-khimah, teuma geuh nyan mantong kuto trok án mata uroe jilhob.
8 Meunan cit deungon ureuëng nyang tot leumô nyan jihnyan jijak rhah cit peukayan jih lom ngon jimano; ureuëng nyanpi mantong kuto sampoe án mata uroe jilhob.
9 Meunan cit deungon sidroe ureuëng nyang hana kuto jih nyan harôh jijak peusapat abée leumô nyan dan jijak keubah laju u teumpat nyang gleh di luwa khimah-khimah. Abée nyan jikeubah disinan mangat umat Israel hase jingui nyan keu jijak peugét ié upacara teupeu gleh keu teupeu amphon desya.
10 Ureuëng nyang peusapat abée leumô nyan harôh jijak rhah peukayan jih, teuma ureuëng nyan mantong kuto sampoe án mata uroe jilhob. Peuratoran nyan teutabna sampoe án siumu masa, bah kheueh nyan keu ureuëng Israel meunan cit keu ureuëng aséng nyang na tinggai lamkawan awaknyan.
11 Ureuëng nyang teumat manyét ureuëng nyan ka jeuet keu kuto nyang treb jih tujoh uroe.
12 Bak uroe nyang keu lhée dan nyang keu tujoh jihnyan harôh kheueh jipeugleh droe deungon ié upacara; barô kheueh ureuëng nyan teupeugah ka gleh. Teuma meunyoe uroe nyang keu lhée dan nyang keu tujoh jihnyan gohlom jijak peu gleh droe, jihnyan teutab kheueh lam keuadaan kuto.
13 Ureuëng nyang tupéeh deungon manyét dan hana teuma jijak peu gleh droe nyan na kheueh kuto, sabab jihnyan gohlom teusiram deungon ié upacara. Jihnyan ka jipeukuto Khimah TUHAN dan lé sababnyan jihnyan hanale teuanggab anggota umat Po teu Allah.
14 Meunyoe na sidroe ureuëng maté didalam khimah, soe mantong nyang na didalam khimah nyan atawa jitamong u dalam nyan, ureuëngnyan ka jeuet keu kuto nyang treb jih tujoh uroe.
15 Banmandum kendi dan kanot nyang hana meututob nyan pi ka jeuet keu kuto.
16 Tieb-tieb ureuëng nyang tupéeh deungon manyét nyang maté lé sabab keunong poh, atawa nyang maté keudroe jih di blang, ureuëng nyan ka jeuet keu kuto nyang treb jih tujoh uroe. Meunan cit deungon ureuëng nyang tupéeh deungon jirat ureuëng maté atawa ngon tuleueng ureuëng maté.
17 Keu teupeugleh ureuëng nyang kuto nyan, harôh teucok bacut abée nibak leumô inong nyang jagat nyang ka teutot keu teupeu amphon desya. Abée nyan harôh teupeu tamong u dalam saboh kanot, laju teuboh ié nyang teucok nibak ié nyang ji ilé.
18 Keuhai nyang phon, meunyoe na ureuëng maté didalam khimah, ureuëng nyang hana kuto harôh kheueh jicok saboh tangke hisop, laju jiceulob u dalam ié nyan, laju teuma jiseuték khimah nyan deungon banmandum nyang na didalam nyan, meunan cit deungon ureuëng nyang na disinan. Nibak hai nyang keu dua, na kheueh meunyoe sidroe-droe ureuëng tupéeh ngon manyét, keunong jirat atawa tuleueng ureuëng maté, ureuëng nyang hana kuto harôh kheueh jireuték ubak ureuëng nyang kuto nyan deungon cara nyang saban cit lagéenyan teuma.
19 Jihnyan harôh kheueh teureuték nibak uroe nyang keu lhée dan uroe nyang keutujoh. Bak uroe nyang keu tujoh nyan keumah kheueh upacara teupeu gleh ureuëng nyang kuto nyan. Ureuëng nyan harôh jijak rhah keudroe peukayan jih sigoeguih jimano teuma. Phon nibak mata uroe jilhob ureuëng nyan ka jeuet keu gleh.
20 Ureuëng nyang jeuet keu kuto dan hana jipeuna upacara teu peu gleh droe, ureuëng nyan teutab kuto sabab gohlom teu siram deungon ié upacara. Jihnyan ka jipeukuto Khimah TUHAN, dan hanale teu anggab anggota umat Po teu Allah.
21 Peuratoran nyan teutab na keu siumu masa. Di ureuëng nyang reuték ié upacara nyan harôh kheueh teuma jirhah peukayan jih nyan, dan ureuëng nyang keunong ié nyan ka jeuet keu kuto sampoe án mata uroe jilhob.
22 Barang nyang jimat lé ureuëng kuto nyan ka jeuet keukuto, dan di ureuëng laén nyang mat atranyan pi ka jeuet keukuto teuma trok án mata uroe jilhob.


text:
Daniel
Chapter 5
Bak siuroe Raja Belsyazar geu undang na siribée droe ureuëng rayeuk keu geujak bak khanuri gobnyan nyang meuwáh, dan jieb-jieb ié anggô.
2 Teungoh awaknyan jijieb ié anggô nyan, Belsyazar laju geupeurintah geuyue cok cambông-cambông méuh dan pirak, nyang ka geureubot lé Nebukadnezar, ureuëng syiek gobnyan, di dalam Baét TUHAN di Yerusalem. Meukeusut Raja Belsyazar nyan na kheueh mangat bubena ureuëng rayeuk, peurumoh-peurumoh jih, gundek-gundek jih dan gobnyan keudroe, jijieb ié ngon cambông-cambông nyan.
3 Deungon bagaih that bandum cambông-cambông nyan teuba ubak gobnyan, laju awaknyan banmandum jijieb ié anggô lam cambông-cambông nyan.
4 Sira jieb-jieb ié anggô nyan awaknyan hana putôh-putôh jipujoe-pujoe dewa nyang teupeuget nibak méuh, pirak, teumaga, kayée dan batée.
5 Ngon hana teusangka-sangka leumah laju jaroe manusia nyang teungoh teumuléh sapeue-peue bak bintéh meuligoe nibak teumpat nyang paleng trang keunong cahya panyöt, deungon nyan lé raja deuh geukalon deungon nyata.
6 Gobnyan jeuet keuteumakot muka geuh pucat hana meudarah sampoe teuôt gobnyan yo meuguncang.
7 Deungon su nyang meudumpék laju geulakée ubak ahli nujum, ahli meurajah dan ahli bagian bintang laju geutawök dan geupeusapat. Watée awaknyan ka trok, laju geupeugah lé raja, "Barang sigasoe nyang hase baca tulésan nyan dan jipeugah makna jih ubak ulôn, keu ureuëng nyan ulôn bri peukayan keurajeuen jubah ungu dan talo takue méuh sibagoe peunghoreumatan. Seulaén nibaknyan keu ureuëng nyan lôn angkat jeuet keupeunguasa nyang keu lhée dalam keurajeuen ulôn."
8 Bubena ureuëng nyang patôt-patôt laju jiseuk ukeue, teuma hana meusidroe pih lamkawan awaknyan nyang hase jibaca tulésan nyan atawa jipeugah makna jih ubak raja.
9 Raja Belsyazar meutamah-tamah gundah dan muka geuh pucat lom; meunan cit bubena ureuëng rayeuk gobnyan ka jeuet keubingong.
10 Teudeungoe su raja geudumpék dan su ureuëng-ureuëng rayeuk gobnyan, ma nibak raja laju geutamong udalam ruweueng khanuri. Gobnyan laju geupeugah, "Udeb kheueh Teungku Amphon siumu masa! Teunang kheueh até Amphon dan bék kheueh pucat le.
11 Sabab lam keurajeuen Teungku Amphon na sidroe ureuëng agam nyang ka peunoh deungon roh dewa-dewa nyang suci. Bak masa keurajeuen nanggroe geumat lé ureuëng syiek Teungku Amphon, ureuëng nyan teubukeuti nibak ureuëng nyan na keuahlian, peungeurtian dan hikeumat, nyang saban deungon hikeumat dewa-dewa. Ureuëng syiek Teungku Amphon Raja Nebukadnezar ka geuangkat ureuëng nyan jeuet keupeumimpén bubena ahli tanueng, ahli meurajah, ureuëng-ureuëng meuiéleumé dan ahli iéleumé bintang.
12 Ureuëng nyan luwa biasa carông dan bijaksana lom teuma malem bak geutapeuse makna lumpo, geupeutrang rahsia dan geuboh makna hai-hai nyang sulet. Nan ureuëng nyan Daniel, teuma lé raja geuboh nan Beltsazar. Jak tawök kheueh ureuëng nyan. Gobnyan geupeugah ubak Amphon peu makna jih tulésan nyan."
13 Deungon bagaih that Daniel laju geuba jak meuhadab ubak raja. Laju lé raja geuteumanyong ubak gobnyan, "Peu kheueh gata Daniel, ureuëng Yahudi nyang teuböih, nyang ka geuangkot lé ayah lôn nibak tanoh Yehuda?
14 Ulôn deungoe gata peunoh deungon roh dewa-dewa nyang suci, dan bahwa nibak gata na keuahlian, peungeurtian, dan hikeumat nyang luwa biasa.
15 Bubena ureuëng patot-patot dan ahli-ahli meurajah ka jicuba baca tulésan nyoe dan jipeugah makna jih ubak ulôn. Teuma awaknyan hana hase.
16 Ban mantong ulôn deungoe bahwa gata jeuet tapeutrang bandum rahsia tapeuglah soai-soai nyang payah. Meunyoe gata hase tabaca tulésan nyoe dan tapeugah makna jih ubak ulôn, keu gata ulôn jok peukayan keurajeuen jubah ungu dan talo takue méuh sibagoe peunghoreumatan. Seulaén nibak nyan gata lôn angkat jeuet keupeunguasa nyang keu lhée dalam keurajeuen ulôn."
17 Geujaweueb lé Daniel, "Teungku Amphon hana peureulée neubri bandum hadiah nyan keu ulôn, neujok mantong keu ureuëng laén. Ulôn kubeuet tulésan keu Teungku Amphon dan ulôn peugah teuma makna jih.
18 Po teu Allah Nyang Mahamanyang geupeujeuet ureuëng syiek Teungku Amphon Raja Nebukadnezar, jeuet keu raja agong dan geubri ubak gobnyan keubeusaran meusyeuhu nyang hana teukira.
19 Gobnyan rayeuk lumpah na, sampoe bubena ureuëng nibak meubagoe bansa, sukée bansa, dan basa, yo ngon teumakot keu gobnyan. Meunyoe gobnyan keuneuk peumaté gob, laju geupoh maté ureuëng nyan. Meunyoe gobnyan keuneuk geupeuseulamat sidroe-droe ureuëng, laju geupeuseulamat ureuëng nyan. Gobnyan nyang peumanyang atawa nyang peumiyueb soe mantong nyang geugalak.
20 Teuma watée gobnyan ka jeuet keu ureuëng sombong, kreueh ulée dan keujam, gobnyan laju geutunggeng nibak keukuasaan geuh akhéjih gobnyan ka gadôh keuagongan.
21 Gobnyan geu use lam masyarakat manusia dan akai gobnyan ka jeuet lagée akai beulatang. Gobnyan udeb deungon keuleudée di dalam gle, geurot naleueng lagée leumô dan geuéh lam padang halalah sampoe habéh basah keunong iémbon. Akhé jih gobnyan geuaku bahwa Po teu Allah Nyang Mahamanyang meukuasa ateueh keurajeuen manusia dan keurajeuen nyan geubri ubak soe mantong nyang geupiléh.
22 Teuma aneuëk agam gobnyan, nyan kheueh Teungku Amphon keudroe, hana neutem peumiyueb droe, bahpi Teungku Amphon hai nyan neuteupeue bandum.
23 Teungku Amphon neupeumanyang droe ubak TUHAN di syeuruga dan neujeuet neuyue peutamong cambông-cambông nyang ka teureupah di Baét TUHAN. Laju lé Teungku Amphon ngon ureuëng rayeuk-rayeuk Teungku Amphon, dumna peurumoh dan gundek-gundek Teungku Amphon neujieb ié anggô lam cambông-cambông nyan. Teungku Amphon neupujoe-pujoe dewa-dewa nyang teupeugét nibak méuh, pirak, teumaga, beuso, kayée dan batée, dewa-dewa nyang hana leumah jimeungieng meunan cit deungon meudeungoe atawa hana muphom meusapeue. Teungku Amphon hana neuhoreumat ubak Po teu Allah nyang peuteuntée udeb atawa maté Teungku Amphon dan nyang peuteutab rot udeb Teungku Amphon.
24 Nyang kheueh sabab jih Po teu Allah geukirém jaroe nyan mangat teutuléh peusan Gobnyan.
25 Nyoe kheueh tulésan nyan, 'Teuitong, teuitong, teutimang, teubagi.'
26 Dan nyoe kheueh makna jih: Teuitong, masa peumeurintahan Teungku Amphon ka geuitong lé Po teu Allah dan geupeu akhé;
27 Teutimang, Teungku Amphon ka geutimang dan hana puih até;
28 Teubagi; Keurajeuen Teungku Amphon geupeuweuek dua keu ureuëng Media dan Persia."
29 Deungon bagaih that Belsyazar geupeurintah ubak peugawée-peugawée gobnyan mangat jipeungui ubak Daniel jubah ungu dan jipeungui nibak takue Daniel deungon ranté méuh. Laju gobnyan geubaiát Daniel jeuet keupeunguasa nyang keu lhée dalam keurajeuen gobnyan.
30 Bak malam nyan cit teuma Belsyazar raja Babel nyan teupoh maté.


text:
Kawan:Gampông di Acèh Rayek
Seunurat lam kawan "Gampông di Acèh Rayek"
Kawan nyoë na 200 ôn, dari ban dum 606.(halaman sebelumnya) (halaman selanjutnya)
A
- Ajuen, Peukan Bada, Acèh Rayek
- Ajèe Cut, Ingin Jaya, Acèh Rayek
- Ajèe Pagar Air, Ingin Jaya, Acèh Rayek
- Ajèe Rayek, Ingin Jaya, Acèh Rayek
- Alue Gintong, Seulimum, Acèh Rayek
- Alue Raya, Pulo Acèh, Acèh Rayek
- Alue Rindang, Seulimum, Acèh Rayek
- Alue Riyeung, Pulo Acèh, Acèh Rayek
- Alue, Montasik, Acèh Rayek
- Ampèe Ara, Indrapuri, Acèh Rayek
- Aneuk Batèe, Sukamakmur, Acèh Rayek
- Aneuk Galông Barô, Sukamakmur, Acèh Rayek
- Aneuk Galông Titi, Sukamakmur, Acèh Rayek
- Aneuk Glé, Indrapuri, Acèh Rayek
- Angan, Darussalam, Acèh Rayek
- Arôn, Kuta Barô, Acèh Rayek
- Ateuk Anggôk, Ingin Jaya, Acèh Rayek
- Ateuk Blang Asan, Simpang Tiga, Acèh Rayek
- Ateuk Cut, Simpang Tiga, Acèh Rayek
- Ateuk Lam Ura, Simpang Tiga, Acèh Rayek
- Ateuk Lamphang, Simpang Tiga, Acèh Rayek
- Ateuk Lampuôt, Simpang Tiga, Acèh Rayek
- Ateuk Lueng Ie, Ingin Jaya, Acèh Rayek
- Ateuk Mon Panah, Simpang Tiga, Acèh Rayek
- Ateuk Paya, Lhôknga, Acèh Rayek
- Ateuk, Seulimum, Acèh Rayek
- Atong, Montasik, Acèh Rayek
- Awé, Kota Jantho, Acèh Rayek
- Ayôn, Seulimum, Acèh Rayek
B
- Babah Jurông, Kuta Barô, Acèh Rayek
- Bada, Ingin Jaya, Acèh Rayek
- Baet Lampuot, Sukamakmur, Acèh Rayek
- Baet, Baitussalam, Acèh Besar
- Bak Aghu, Seulimum, Acèh Rayek
- Bak Bulôh, Kuta Barô, Acèh Rayek
- Bak Cirih, Montasik, Acèh Rayek
- Bak Dilib, Montasik, Acèh Rayek
- Bak Setui, Seulimum, Acèh Rayek
- Bak Sukon, Kota Cot Glie, Acèh Rayek
- Bakôy, Ingin Jaya, Acèh Rayek
- Banda Safa, Kota Cot Glie, Acèh Rayek
- Bantèe Linteung, Simpang Tiga, Acèh Rayek
- Barih Lhôk, Kota Cot Glie, Acèh Rayek
- Barueh, Kota Jantho, Acèh Rayek
- Barôh Blang Mèe, Lhông, Acèh Rayek
- Barôh Genteut, Lhông, Acèh Rayek
- Barôh Krueng Kala, Lhông, Acèh Rayek
- Batee Lhèe, Seulimum, Acèh Rayek
- Bayu, Darul Imarah, Acèh Rayek
- Bayu, Seulimum, Acèh Rayek
- Baét Mesjid, Sukamakmur, Acèh Rayek
- Baét Meusago, Sukamakmur, Acèh Rayek
- Baét, Baitussalam, Acèh Rayek
- Beung, Kota Jantho, Acèh Rayek
- Beurabông, Darussalam, Acèh Rayek
- Beuradeun, Peukan Bada, Acèh Rayek
- Beurandéh, Mesjid Raya, Acèh Rayek
- Beurangong, Kuta Barô, Acèh Rayek
- Beureunut, Seulimum, Acèh Rayek
- Bha Ulèe Tutu, Simpang Tiga, Acèh Rayek
- Biluy, Darul Kamal, Acèh Rayek
- Binèh Blang, Ingin Jaya, Acèh Rayek
- Bira Cot, Montasik, Acèh Rayek
- Bira Lhôk, Montasik, Acèh Rayek
- Bireuk, Lhông, Acèh Rayek
- Bithak, Kota Cot Glie, Acèh Rayek
- Blang Cut, Sukamakmur, Acèh Rayek
- Blang Kirèe, Darul Kamal, Acèh Rayek
- Blang Krueng, Baitussalam, Acèh Rayek
- Blang Miro, Simpang Tiga, Acèh Rayek
- Blang Preh, Simpang Tiga, Acèh Rayek
- Blang Situngkôh, Pulo Acèh, Acèh Rayek
- Blang Tingkeum, Seulimum, Acèh Rayek
- Bueng Bak Jok, Kuta Barô, Acèh Rayek
- Buga, Seulimum, Acèh Rayek
- Bukhlôh, Sukamakmur, Acèh Rayek
- Bukit Meusara, Kota Jantho, Acèh Rayek
- Bung Ceukok, Ingin Jaya, Acèh Rayek
- Bung Daroh, Montasik, Acèh Rayek
- Bung Pageu, Blang Bintang, Acèh Rayek
- Bung Raya, Montasik, Acèh Rayek
- Bung Sidom, Blang Bintang, Acèh Rayek
- Bung Simek, Kota Cot Glie, Acèh Rayek
- Bung Tujuh, Montasik, Acèh Rayek
- Bunghu, Kuta Malaka, Acèh Rayek
C
- Cadék, Baitussalam, Acèh Rayek
- Capeng Barôh, Seulimum, Acèh Rayek
- Capeng Dayah, Seulimum, Acèh Rayek
- Cot Alue, Ingin Jaya, Acèh Rayek
- Cot Bada, Ingin Jaya, Acèh Rayek
- Cot Bagie, Blang Bintang, Acèh Rayek
- Cot Bayu, Kota Cot Glie, Acèh Rayek
- Cot Buet, Kuta Barô, Acèh Rayek
- Cot Cut, Kuta Barô, Acèh Rayek
- Cot Geundret, Blang Bintang, Acèh Rayek
- Cot Got, Ingin Jaya, Acèh Rayek
- Cot Hoho, Blang Bintang, Acèh Rayek
- Cot Jambô, Blang Bintang, Acèh Rayek
- Cot Kareung, Indrapuri, Acèh Rayek
- Cot Karieng, Blang Bintang, Acèh Rayek
- Cot Lam Mee, Kuta Barô, Acèh Rayek
- Cot Lampôh Soh, Montasik, Acèh Rayek
- Cot Leuôt, Blang Bintang, Acèh Rayek
- Cot Lhôk, Montasik, Acèh Rayek
- Cot Madi, Blang Bintang, Acèh Rayek
- Cot Malém, Blang Bintang, Acèh Rayek
- Cot Mancang, Blang Bintang, Acèh Rayek
- Cot Mancang, Kuta Barô, Acèh Rayek
- Cot Masam, Kuta Barô, Acèh Rayek
- Cot Meulangeun, Blang Bintang, Acèh Rayek
- Cot Mon Raya, Blang Bintang, Acèh Rayek
- Cot Montiwan, Ingin Jaya, Acèh Rayek
- Cot Nambak, Blang Bintang, Acèh Rayek
- Cot Paya, Baitussalam, Acèh Rayek
- Cot Peutano, Kuta Barô, Acèh Rayek
- Cot Preh, Kuta Barô, Acèh Rayek
- Cot Puklat, Blang Bintang, Acèh Rayek
- Cot Raya, Kuta Barô, Acèh Rayek
- Cot Rumpun, Blang Bintang, Acèh Rayek
- Cot Sayun, Blang Bintang, Acèh Rayek
- Cot Seunong, Montasik, Acèh Rayek
- Cot Suruy, Ingin Jaya, Acèh Rayek
- Cot Yang, Kuta Barô, Acèh Rayek
- Cot, Lhông, Acèh Rayek
- Cucum, Kota Jantho, Acèh Rayek
- Cucum, Kuta Barô, Acèh Rayek
- Cundin, Lhông, Acèh Rayek
- Cureh, Indrapuri, Acèh Rayek
D
- Darôy Kamèe, Darul Imarah, Acèh Rayek
- Data Cut, Kota Jantho, Acèh Rayek
- Data Gaseu, Seulimum, Acèh Rayek
- Data Makmur, Blang Bintang, Acèh Rayek
- Dayah Dabôh, Montasik, Acèh Rayek
- Dayah Mamplam, Leupung, Acèh Rayek
- Deudap, Pulo Acèh, Acèh Rayek
- Deunong, Darul Imarah, Acèh Rayek
- Dham Ceukok, Ingin Jaya, Acèh Rayek
- Dham Pulo, Ingin Jaya, Acèh Rayek
- Dilib Bukit, Sukamakmur, Acèh Rayek
- Dilib Lam Teungoh, Sukamakmur, Acèh Rayek
- Durung, Mesjid Raya, Acèh Rayek
- Dèsa Teuladan, Lembah Seulawah, Acèh Rayek
- Dèyah, Kuta Barô, Acèh Rayek
E
G
- Gampông Barô, Mesjid Raya, Acèh Rayek
- Gampông Barô, Peukan Bada, Acèh Rayek
- Gampông Barôh, Montasik, Acèh Rayek
- Gampông Blang, Blang Bintang, Acèh Rayek
- Gampông Blang, Darussalam, Acèh Rayek
- Gampông Cot, Darussalam, Acèh Rayek
- Gani, Ingin Jaya, Acèh Rayek
- Gapuy, Lhông, Acèh Rayek
- Garôt, Darul Imarah, Acèh Rayek
- Geundring, Darul Imarah, Acèh Rayek
- Gla Dayah, Krueng Barôna Jaya, Acèh Rayek
- Gla Meunasah Barô, Krueng Barôna Jaya, Acèh Rayek
- Glee Bruek, Lhông, Acèh Rayek
- Glé Jai, Kota Cot Glie, Acèh Rayek
- Groet Baro, Indrapuri, Acèh Rayek
- Groet Blang, Indrapuri, Acèh Rayek
- Groet Mayang, Indrapuri, Acèh Rayek
- Gue Gajah, Darul Imarah, Acèh Rayek
- Gue, Kuta Barô, Acèh Rayek
- Gugôp, Pulo Acèh, Acèh Rayek
- Gurah, Peukan Bada, Acèh Rayek
I
- Ia Alang Lamkléng, Kota Cot Glie, Acèh Rayek
- Ibôh Tanjông, Seulimum, Acèh Rayek
- Ibôh Tunong, Seulimum, Acèh Rayek
- Ie Alang Dayah, Kota Cot Glie, Acèh Rayek
- Ie Alang Lamghui, Kota Cot Glie, Acèh Rayek
- Ie Alang Mesjid, Kota Cot Glie, Acèh Rayek
- Ie Seu-um, Mesjid Raya, Acèh Rayek
- Indrapuri, Indrapuri, Acèh Rayek
J
- Jalin, Kota Jantho, Acèh Rayek
- Jantang, Lhông, Acèh Rayek
- Jantho Baru, Kota Jantho, Acèh Rayek
- Jantho Makmur, Kota Jantho, Acèh Rayek
- Jantho, Kota Jantho, Acèh Rayek
- Jawie, Seulimum, Acèh Rayek
- Jeumpa, Seulimum, Acèh Rayek
- Jeumpet Ajun, Darul Imarah, Acèh Rayek
- Jruek Bak Kreh, Indrapuri, Acèh Rayek
- Jruk Balèe, Indrapuri, Acèh Rayek
- Jurong Peujeura, Ingin Jaya, Acèh Rayek
K
- Kajhu, Baitussalam, Acèh Rayek
- Kalut, Ingin Jaya, Acèh Rayek
- Kampong Raya, Seulimum, Acèh Rayek
- Kampong Seulimum, Seulimum, Acèh Rayek
- Kandang, Darul Imarah, Acèh Rayek
- Kareung, Lhông, Acèh Rayek
- Kayèe Adang, Seulimum, Acèh Rayek
- Kayèe Adang, Sukamakmur, Acèh Rayek
- Kayèe Kunyèt, Blang Bintang, Acèh Rayek
- Kayèe Le, Ingin Jaya, Acèh Rayek
- Keumireu, Kota Cot Glie, Acèh Rayek
- Keunaloi, Seulimum, Acèh Rayek
- Keuneu-eu, Peukan Bada, Acèh Rayek
- Keureweung Blang, Kota Cot Glie, Acèh Rayek


text:
Herman Willem Daendels
.
.
Herman Willem Daendels (lahé di Hattem, 21 uroë buleuën 10 thôn 1762 – maté di Ghana, 2 uroë buleuën 5 thôn 1818 bak umu 55 thôn), nakeuh sidroe ahli siyasat bansa Beulanda nyang jeuet keu Gubernur Jeundran Hindia Beulanda keu-36 thôn 1808-1811, watèe nyan Beulanda teungoh jikuwasa lé Peurancih.
Herman Willem Daendels cit lhèe thôn jimat kuwasa Gubernur Jeundran Hindia Beulanda. Jih jiteuka u Batavia bak 5 uroë buleuën 1 thôn 1808, jih nyan jijak u Hindia Beulanda nakeuh keu jijak gantoë Gubernur Jeundran Albertus Wiese. Tugaih Daendels nakeuh jak lindôn Pulo Jawa nibak jiseurang lé teuntra Inggréh. Keu jipeuseuleusoë tugaih nyan lé Daendels laju jikrah ubéna ureuëng nyang na di pulo Jawa keu bantu keurija peukong kuta, peugot rumoh sakét ngon tangsi militè. Teuntra nyang meukeurija keu Beulanda pih ka jicok nibak ureuëng neuduëk di Jawa. Buët jih nyang paléng rayeuek nakeuh ji peugot ra'uëh raya dari Anyer di Banten trôh u Panarukan di Banyuwangi. Meukeusud jipeugot ra'uëh nyan nakeuh bah mangat bak jimeugrak aseuka Hindia Beulanda meunyoë beureutôih prang ngon Inggréh. Bak ra'uëh raya nyan jipeugot pông (pos) jaga teuntra saboh lam si batèe, sampoë keuh ra'uëh nyan jipeunan ra'uëh raya pos.
Bak saboh peuneugah jipeugah Daendels nyan cit jipeurintah peugot ra'uëh nyan kon keuh dari Banten. Meuhat bak peunegah nyan Daendels nakeuh sambông ra'uëh nyang ka leubèh awai na dari Buitenzorg. Lam meukeurija rayeuek peugot ra'uëh nyan Daendels jibantu lé bupati-bupati pat mantong ra'uëh nyan jieugot. Peureuté bupati nyan wajéb jiseudia ureuëng keurija nyang hana jijôk beunayeuë jih atawa keurija paksa. Meuribèe droë ureuëng Jawa nyang maté lam masa keurija paksa nyan, na nyang maté bak buët keurija paksa, na nyang maté deuëk dirumoh. Nyang maté bak keurija ka keuh jitanom laju pat nyang ureuëng nyan maté, teuma nyang maté dirumoh nakeuh aneuk peurumoh ureuëng keurija paksa nyan saweuëb lam masa keurija nyan han jeuet na ureuëng nyang meugoë. Nyan keuh jeuët keu musém deuëk di pulo Jawa yôh nyan.
Lhèe thôn jimeuduëk di Hindia Beulanda Daendels ka jiyuë woë lé raja Peurancih Napoleon Bonaparte. Lé Bonaparte Daendels jikirém keu pimpin teuntra Peurancih u Rusia. Lheuëh talô prang awak Peurancih Daendels jigisa lom u Beulanda, lé peumeurèntah Beulanda jihnyan jikirém tugaih keudéh u Ghana bak thn 1815. Na lhèe thôn jeuet keu Gubernur Jeundran Koloni Beulanda di Ghana, Daendels maté keunong peuényakét malaria bak thôn 1818.


text:
Yosua
Chapter 9
Haba keuhai Israel ka meunang laju meutabu deungon bagaih that trok laju ubak mandum raja di meurandeh Krueng Yordan -- nibak gunong-gunong meunan cit nibak gaki gunong, dan di darat di ban sipanyang panté Laôt Teungoh trok lom teuma sampoe jiôh u Gunong Libanon di siblaih utara; na kheueh ubak raja-raja Het, Amori, Kanaan, Feris, Hewi dan Yebus.
2 Banmandum raja-raja nyan ka jimeupakat ngon jimeugabong keu jijak prang Yosua dan umat Israel.
3 Teuma ureuëng-ureuëng Gibeon nibak bansa Hewi ka jideungoe keuhai peue nyang ka geupeubuet lé Yosua ateueh Yerikho dan Ai.
4 Dan awaknyan jipeuputôh pakat keuneuk jijak peungeuet Yosua deungon cara jipeudieng di ateueh keuleudée awaknyan: umpang-umpang tuha, dan baluem-baluem anggô nyang ka brok-brok nyang teupeugét nibak kulét. Dan sibagoe beukai, awaknyan jipeusiab keu ruti nyang ka tho dan ka teuma meukulat.
5 Awaknyan jingui peukayan nyang ka brok lom ngon beukaih-beukaih meunan cit deungon sipatu nyang ka tuha lom ka teucob-cob.
6 Deungon keuadaan nyang lagée nyan bagoe awaknyan jijak laju meurumpok deungon Yosua di khimah-khimah Gilgal laju jipeugah ubak gobnyan dan ubak ureuëng-ureuëng Israel, "Kamoe nyoe teuka nibak nanggroe nyang jiôh deungon meukeusut keuneuk peugét peujanjian deungon Teungku-teungku."
7 Teuma ureuëng-ureuëng Israel geupeugah, "Keupeue kamoe peuna janji deungon gata nyoe? Mungken teumpat tinggai gata nyoe na di daerah nyoe mantong!"
8 Awaknyan jipeugah, "Kamoe meutem kamoe peubuet peue mantong nyang Teungku yue ubak kamoe." "Gata nyoe soe? Dan teuma nibak nanggroe pane?" geutanyong lé Yosua ubak awaknyan.
9 Awaknyan jijaweueb, "Kamoe nyoe teuka nibak nanggroe nyang jiôh lagoena, Teungku, sabab kamoe deungoe keuhai TUHAN Po teu Allah nyang neuseumah lé Teungku-teungku. Meunan cit ka kamoe deungoe keuhai banmandum nyang ka teupeubuet di nanggroe Meusé,
10 dan keuhai peue teuma nyang teupeubuet ateueh ban dua droe raja ureuëng Amori disiblaih u timu Krueng Yordan, na kheueh Sihon raja Hesybon meunan cit Og raja Basan nyang tinggai di Asytarot.
11 Peumimpén-peumimpén dan banmandum peunduduek nanggroe kamoe jiyue kamoe mangat kamoe peuna beukai keu kamoe beurangkat keunoe jak meurumpok deungon Teungku-teungku dan ngon nyoe teupeugah bahwa kamoe taklok ubak Teungku-teungku. Sabab nyan, kamoe lakée beumurah até Teungku-teungku keu teupeuna janji deungon kamoe.
12 Cuba kheueh Teungku kalon, ruti beukai nyang kamoe ba nyoe. Bak watée kamoe jak keunoe, ruti nyoe mantong seu-uem. Teuma jinoenyoe, kalon kheueh! Ka tho lom ka teuma meukulat.
13 Dan meunan cit deungon baluem-baluem anggô nyoe mantong barô bak watée kamoe pasoe; teuma jinoenyoe, neukalon kheueh! Ka beukaih ngon teupriek-priek teuma. Meunan cit deungon peukayan kamoe dan sipatu kamoe pi ka teuma teupriek sabab watée kamoe jak nyang lumpah jiôh nyoe."
14 Teuma lé ureuëng-ureuëng Israel jiteurimong bacut nibak peunajoh ureuëng-ureuëng Gibeon nyan, dan hana jitanyong ubak TUHAN keuhai nyan.
15 Laju Yosua geupeuna janji deungon ureuëng-ureuëng Gibeon nyan, dan lam janji nyan awaknyan hana teupoh. Peumimpén-peumimpén umat Israel meunan cit, geumeusumpah keu teupeupeunoh peue nyang ka teupeujanji nyan.
16 Teuma teunyata, bak uroe nyang keu lhée óh ka lheueh peujanjian nyan teupeugét, ureuëng Israel ka trok jijak ubak banda Gibeon, Kefira, Beerot dan Kiryat-Yearim di daerah awaknyan. Dan barô kheueh jiteupeue bahwa teumpat tinggai awaknyan hana jiôh nibak Gilgal.
18 Teuma ureuëng Israel hana jeuet jipoh maté awaknyan, sabab peumimpén-peumimpén Israel ka jimeusumpah keu awaknyan ateueh nan TUHAN Po teu Allah Israel. Banmandum umat Israel that-that meunyeusai keuhai nyan keu peumimpén-peumimpén awaknyan.
19 Teuma peumimpén-peumimpén nyan jijaweueb, "Peue ta keuneuk peugah! Kamoe ka kamoe meujanji ubak awaknyan ateueh nan TUHAN Allah Israel. Jinoenyoe geutanyoe hana jeuet neupeubuet buet nyang jeuhet u ateueh awaknyan.
20 Geutanyoe hana jeuet tapoh awaknyan sabab geutanyoe ka ta meujanji; dan meunyoe geutanyoe ta iengkeue ubak janji nyan Po teu Allah teuma geuhuköm geutanyoe.
21 Lé sababnyan, neupeubiyeu mantong kheueh awaknyan udeb, teuma geutanyoe banmandum ta peujeuet awaknyan keu tukang prah kayée dan tukang gulam ié keu geutanyoe banmandum." Meunan kheueh nyang geuyue lé peumimpén-peumimpén nyan.
22 Dan bubena ureuëng-ureuëng Gibeon nyan geuhôi jak meuhadab ubak Yosua. Yosua laju geupeugah, "Keupeue gatanyoe ta peungeuet kamoe dan gata peugah bahwa nanggroe gata jiôh lagoena, padahai tho disinoe?
23 Sabab gata tapeubuet meunan, Allah geuhuköm gata. Bansa gata teuma sabe jeuet keu namiet, tukang prah kayée dan tukang gulam ié keu Baét Allah ulôn."
24 Awaknyan jijaweueb, "Kamoe peubuet meunan sabab kamoe deungoe bahwa TUHAN Allah nyang Teungku seumah nyan ka geuyue ubak Nabi Musa, hamba Geuhnyan, geubri keu Teungku banmandum nanggroe nyoe dan neupoh maté bubena asoe nanggroe nyoe bak watée Teungku neucok tanoh disinoe. Kamoe teumakot that-that meunyoe kamoe sampoe teupoh maté, nyang kheueh sabab jih hai nyan kamoe peubuet.
25 Jinoenyoe kamoe ka na di miyueb kuasa Teungku. Neupeusaneut kheueh kamoe meunurot bak Teungku hainyan jroh."
26 Teuma nyoe kheueh nyang geupeubuet lé Yosua: gobnyan geulindong banmandum ureuëng nyan dan hana geupeu idhin ubak ureuëng Israel jijak poh awaknyan.
27 Teuma awaknyan geupeujeuet keu namiet -- na kheueh keu tukang prah kayée dan tukang gulam ié keu ureuëng Israel dan keu miseubah TUHAN. Trok án jinoe awaknyan mantong jipeubuet nyang lagée nyan di teumpat nyang geupiléh lé TUHAN jeuet keu teumpat iébadat keu awaknyan.


text:
Nabi Yeremia
Chapter 29
Ulôn tuléh surat keu teungku-teungku imeum, nabi-nabi, peumimpén-peumimpén bansa nyang mantong udeb, dan keu banmandum ureuëng laén nyang jiangkot di Yerusalem u Babel lé Nebukadnezar.
2 Surat nyan ulôn tuléh óh ka lheueh Raja Yoyakhin, ma gobnyan, peugawée-peugawée meuligoe, peujabat-peujabat peumeurintahan Yehuda dan Yerusalem, dumna peungrajin, dan bandum ureuëng carông nibak buet ji angkot ubak teumpat nyang teuböih.
3 Ulôn titeb surat nyoe ubak Elasa bin Safan, dan Gemarya bin Hilkia nyang geukirém lé Zedekia raja Yehuda ubak Nebukadnezar raja Babel. Asoe surat nyan su jih lagée nyoe,
4 "Meunoe kheueh feureuman TUHAN Nyang Mahakuasa, Po teu Allah Israel keu banmandum ureuëng nyang ka geuböih nibak Yerusalem u Babel:
5 'Teutab kheueh tinggai disinan. Peudong kheueh laju rumoh-rumoh gata. Puga kheueh lampôh dan pajoh kheueh hase jih.
6 Meukawen kheueh mangat gata meuteumé aneuëk, dan bah kheueh teuma aneuëk-aneuëk gata jimeukawen mangat awaknyan pih meuteumé aneuëk. Jeumeulah gata harôh meutamah le dan hana jeuet kureueng.
7 Meubuet kheueh keuseujahteuraan banda-banda teumpat gata Ulôn böih. Meudoá kheueh ubak Ulôn keu keupeuntengan banda-banda nyan, sabab meunyoe banda-banda nyan makmu, gata pih makmu cit.
8 Ulôn, TUHAN, Nyang Mahakuasa, Allah Israel, Lôn peuingat gata mangat bék sampoe jipeungéut lé nabi-nabi nyang na tinggai lamkawan gata atawa lé soemantong nyang jipeugah bahwa awaknyan carông jiramai soai masa ukeue. Bék tapeureumeun ubak peue-peue nyang awaknyan meulumpo.
9 Awaknyan jingui nan Ulôn keu jicalitra keugata keu hai-hai nyang hana beutôi. Ulôn hana Lôn yue awaknyan. Ulôn, TUHAN, ka Lôn peugah haba.'
10 TUHAN meufeureuman, 'Pajan watée jih ka geunab masa tujoh ploh thon keu Babel, Ulôn kukalon gata lom teuma, dan Lôn peuteupat janji Lôn keu Lôn puwoe gata nibak teumpat nyoe.
11 Bukon kheueh Ulôn nyang leubeh teupeue reuncana-reuncana Ulôn keu gata? Reuncana-reuncana nyan kon Lôn peuceulaka gata, teuma keuseujahteuraan gata dan keu Lôn bri ubak gata masa ukeue nyang peunoh harapan.
12 Teuma gata talakée tulông ubak Ulôn. Gata teuka tajak meudoá ubak Ulôn, dan Ulôn kujaweueb doá gata.
13 Gata mita Ulôn dan meurumpok deungon Lôn, sabab gata mita deungon sipeunoh até.
14 Beutôi, gata meurumpok deungon Lôn. Gata Lôn peusapat lamkawan tieb-tieb bansa dan nibak tieb-tieb nanggroe teumpat gata jipeu crebre dan jiböih. Gata Lôn ba lom u nanggroe asai gata nyoe dan Lôn peupuléh keuadaan gata. Ulôn, TUHAN, ka Lôn peugah haba.'
15 Meunurot gata, TUHAN ka geubri keugata nabi-nabi di Babel.
16 Deungoe kheueh peue nyang geufeureuman lé TUHAN keuhai raja nyang mat peurintah nibak saát nyoe, na kheueh raja keuturonan Nabi Daud, dan keuhai peunduduekan banda nyoe, na kheueh waréh kawöm gata nyang hana teuba nibak teumpat böih meusajan ngon gata.
17 TUHAN Nyang Mahakuasa meufeureuman, 'Ulôn ku peuteuka prang, musém deuk, dan bala peunyakét u ateueh awaknyan. Awaknyan Lôn peusaneut lagée boh-boh ara nyang ka that brok sampoe hana jeuet le teupajoh.
18 Awaknyan Lôn peucrok sabe deungon muprang, musém deuk dan bala peunyakét sampoe banmandum bansa bansigom donya meurasa gli watée jikalon keuadaan awaknyan. Dipat mantong awaknyan Ulôn peucrebre, ureuëng laén meurasa gli dan teumakot óh watée jikalon peue nyang ka teujadi ateueh awaknyan. Awaknyan jihina, dan nan awaknyan sabe jingui sibagoe nan nyang geukutok lé TUHAN .
19 Banmandum nyan teujadi ateueh awaknyan, sabab awaknyan hana jiseutôt peusan Ulôn nyang hana putôh-putôh Ulôn peusampoe ubak awaknyan meulalu nabi-nabi hamba Ulôn. Awaknyan han jitem peureumeuen ubak peusan Ulôn nyan.
20 Dan gata banmandum nyang ka Ulôn böih u Babel, deungoe kheueh peue nyang Ulôn, TUHAN, peugah.'
21 TUHAN Nyang Mahakuasa, Po teu Allah Israel, ka geumeututoe keuhai Ahab bin Kolaya, dan keuhai Zedekia bin Maaseya nyang ka jipeuguna nan TUHAN keu jipeusampoe ubak gata hai-hai nyang hana beutôi. TUHAN geupeugah bahwa Gobnyan teuma geuseurah awaknyan ubak keukuasaan Nebukadnezar raja Babel, nyang poh maté awaknyan dikeue mata gata.
22 Dan meunyoe ureuëng-ureuëng nyang ka geu angkot nibak Yerusalem u Babel keuneuk jikutok sidroe-droe ureuëng, awaknyan jipeugah, 'Seumoga TUHAN geupeu jeuet gata lagée Zedekia dan Ahab, nyang ka jitot udeb-udeb lé raja Babel.'
23 Meunan kheueh naseb awaknyan sabab ka jipeubuet desya-desya raya di Israel: awaknyan ji meumukah, dan jingui nan TUHAN keuhai-hai nyang hana beutôi. Nyan meulawan deungon keuheundak TUHAN . Gobnyan geuteupeue peue nyang awaknyan peubuet, dan gobnyan keudroe jeuet keusaksi geulawan awaknyan. TUHAN ka geupeugah haba."
24 TUHAN Nyang Mahakuasa, Po teu Allah Israel geubri peusan ubak ulôn keu Semaya ureuëng Nehelam, sabab Semaya ka jikirém surat ateueh nan jih keudroe ubak banmandum peunduduek Yerusalem, ubak Teungku Imeum Zefanya bin Maaseya, dan banmandum teungku imeum nyang laén. Dalam surat nyan Semaya geutuléh lagée nyoe keu Zefanya:
26 "TUHAN ka geu baiát gata jeuet keu teungku imeum geunantoe Yoyada, dan jinoenyoe gata peujabat manyang di Baét TUHAN. Tugaih gata na kheueh mangat gata peurintah tieb-tieb ureuëng pungoe, nyang meungaku droe jih nyan nabi, ranté laju ngon ranté beuso nibak takue jih.
27 Teuma pakon gata hana meutindak ateueh Yeremia ureuëng Anatot nyan nyang ka jipeujeuet droe lagée nabi teuhadab bansa geutanyoe?
28 Ureuëng nyang lagée nyan babah jih harôh teugunci, sabab jihnyan jipeugah ubak ureuëng-ureuëng geutanyoe nyang na di Babel bahwa awaknyan mantong treb tinggai disideh. Dan sabab nyan, kheun gobnyan, awaknyan harôh jipeudong rumoh dan jipuga blang dan jipajoh hase jih."
29 Surat nyan geubaca lé Teungku Imeum Zefanya keu ulôn.
30 Sabab nyan kheueh TUHAN geuyue ubak ulôn
31 lôn kirém haba keuhai Semaya keu bandum ureuëng Israel nyang ka teuböih di Babel. Nyoe su haba nyan, "Semaya ka jimariet deungon gata siulah-ulah jihnyan nabi; padahai, Ulôn, TUHAN, hana Ulôn yue jih nyan. Sabab jih nyan ka jipeujeuet gata tapeucaya keu haba nyang sulet,
32 dan sabab jihnyan ka jiyue gata talawan Ulôn, teuma Ulôn kuhuköm jih nyan dan keuturonan jih. Hana meusidroe pi lamkawan awaknyan teutinggai di teungoh-teungoh kamoe keu jingieng hai-hai nyang jroh nyang Ulôn peubuet keu banmandum umat Ulôn. Ulôn, TUHAN, ka Lôn peugah haba."


text:
2 Timotius
Chapter 2
Timotius, aneuëk ulôn! Bah kheueh gata jeuet keuteuga lé rakhmat nyang geubri ubak geutanyoe, sabab tanyoe meusaboh ngon Isa Almaseh.
2 Ajaran nyang yoh masa ilée ka gata deungoe nibak ulôn dikeue rakyat ba, bah kheueh gata patéh ubak ureuëng-ureuëng nyang jeuet gata patéh dan nyang carông jipeurunoe ureuëng laén.
3 Gata meuseuti meusajan meudeurita sibagoe sidadu Isa Almaseh nyang seutia.
4 Sidroe sidadu nyang teungoh meutugaih, hana teuma jipeugabuek droe jih ngon urosan-urosan droe, sabab jihnyan jikeuneuk peumangat até pang droe jih keudroe.
5 Sidroe ureuëng peumeuén ulah raga hana teuma jeuet keujuara watée jimeutunang, meunyoe jihnyan hana jitaát ubak atoran-atoran.
6 Ureuëng meugo nyang ka jikeureuja brat, ureuëng nyan kheueh nyang phon-phon that nyang hak jiteurimong wase seunaman.
7 Pike kheueh peue nyang ulôn peugah nyan, sabab Tuhan teuma geubri keugata keusanggopan keutamuphom banmandum.
8 Ingat kheueh nyoe: Haba Gét nyang ulôn peusampoe nyan na kheueh haba keuhai Isa Almaseh, keuturonan Nabi Daud; Gobnyan kheueh Almaseh nyang ka udeb lom teuma nibak maté.
9 Sabab teupeusampoe Haba Gét nyan kheueh, ulôn meudeurita; bahkheueh sampoe jiranté lagée sidroe ureuëng jeuhet. Teuma feureuman Allah hana hase jiranté.
10 Nyang kheueh sabab jih ulôn tabah lôn tanggong banmandum nyan deumi keupeuntengan ureuëng-ureuëng nyang ka geupiléh lé Po teu Allah, mangat awaknyan pi meuteumé seulamat nyang geubri meulalu Isa Almaseh, dan nyang meusajan-sajan ngon keuagongan nyang abadi.
11 Keubiet beutôi nyang ulôn peugah nyoe, "Meunyoe geutanyoe ka maté meusajan Gobnyan, geutanyoe teuma udeb cit lom meusajan Gobnyan.
12 Meunyoe tanyoe teutab tabah, geutanyoe teuma tamat peurintah cit meusajan Gobnyan. Meunyoe geutanyoe taiengkeue keu Gobnyan, Gobnyan pi teuma geuiengkeue keugeutanyoe.
13 Meunyoe geutanyoe hana seutia, Gobnyan teutab seutia, sabab hana hase Gobnyan meubeda ngon droe Geuh keudroe."
14 Bah kheueh gata peuingat ureuëng-ureuëng keuhai mandum nyoe. Dikeue Allah, bri kheueh naseuhat bak awaknyan mangat bék jimeudakwa keuhai istilah-istilah. Nyang lagée nyan hana meuguna, nyang na jipeukaru pikeran ureuëng-ureuëng nyang deungoe.
15 Useuha kheueh lé gata deungon biet-biet mangat Allah geuangkée gata sibagoe ureuëng nyang patot tamubuet keu Gobnyan. Useuha kheueh mangat gata bék malée keuhai buet gata nyan, dan gata purunoe ngon jeulaih dan beutôi keuhai ajaran nyang beuna nibak Po teu Allah.
16 Peujiôh kheueh tutoe haba nyang hana manfaát dan nyang teuhina Allah. Tutoe haba nyang lagée nyan teuma teuba manusia bak buet nyang leubeh jeuhet.
17 Ajaran awaknyan bagaih that jimeu éue lagée peunyakét kanker nyang that-that meubahya. Lamkawan awaknyan jitamong cit keunan Himeneus dan Filetus.
18 Awaknyan ka sisat nibak ajaran nyang beutôi, dan jiputa balék nyang ka ji-iman lé siladum ureuëng. Awaknyan jipeugah bahwa teubeudôh nibak maté ka teujadi.
19 Teuma dasai nyang kông nyang ka geupeugét Allah hana hase jiyok-yok. Di ateueh nyan na teutuléh lagée nyoe, "Tuhan geuturi ureuëng-ureuëng nyang atra Gobnyan", dan "Ureuëng nyang jipeugah bahwa jihnyan milék Tuhan, ureuëng nyan meuseuti jipiôh jipeubuet nyang salah".
20 Lam rumoh nyang rayeuk na meuteumé meubagoe rupa peurabot. Na nyang teupeugét nibak pirak atawa méuh, teuma na cit nyang teupeugét nibak kayée atawa tanoh. Na nyang jipeuguna keu nyang istimewa, dan na cit nyang jipeuguna keu keupeureulée biasa.
21 Ureuëng nyang jipeugleh droe jih nibak mandum nyang jeuhet, ureuëng nyan teuma teupeuguna keuteupeureulée nyang istimewa. Gobnyan jeuet keu atra nyang khusos dan naguna keu po droe jih. Jihnyan teukeubah keuteupeuguna keu tieb-tieb buet nyang jroh. 22 Peujiôh kheueh peue-peue nyang jiharok lé ureuëng muda. Useuha kheueh ubak udeb lagée nyang geulakée lé Allah, seutia nibak ajaran Gobnyan dan teugaséh seusabe manusia, dan na até nyang teuntram. Udeb kheueh ngon awaknyan nyang jilakée tulông ubak Tuhan ngon até nyang murni.
23 Bék kheueh peu rhoh droe nibak buet-buet nyang meudobat lé ureuëng-ureuëng bangai nyang hana jiteupeue sapeue. Gata tateupeue bahwa banmandum nyan jipeuteuka dakwa.
24 Ureuëng nyang mubuet keu Tuhan hana patot jimeudakwa; jihnyan meuseuti ramah ateueh mandum ureuëng, dan hase jipeurunoe gob ngon jroh dan saba.
25 Jihnyan meuseuti ngon leumoh leumbot jipeurunoe ureuëng nyang galak meulawan; mudah-mudahan Allah geubri watée keu ureuëng-ureuëng nyan keu jimeutobat nibak mandum desya-desya awaknyan dan jituri keu ajaran nyang beuna.
26 Deungon lagée nyan awaknyan ka jeuet keusadar lom teuma, dan leupah nibak peurangkab Iblih nyang ka jidrob awaknyan dan jipaksa awaknyan jiseutôt keuheundak até jih.


text:
2 Tesalonika
Chapter 2
Keuhai Tuhan tanyoe Isa Almaseh teuka, dan keuhai jipeusapat geutanyoe mangat tinggai meusapat ngon Gobnyan, nyoe nyang ulôn lakée ngon meuharab that nibak gata:
2 Bék kheueh bagaih that bingong atawa apoh apah sabab na haba bahwa katrok uroe jih Tuhan Isa geuteuka lom teuma. Mungken haba nyan asai jih nibak saboh nubuat, atawa nibak saboh ajaran; atawa jeuet mantong na nyang peugah bahwa kamoe kaleuh teumuléh lam saboh surat kamoe.
3 Pakriban mantong kheuh teuma, bék tapeubiyeu ureuëng laén jipeungét gata. Sabab sigohlom trok Uroe nyan, harôh kheueh teujadi hainyoe leubeh ilée: Jai that ureuëng teuma murutat, ji iengkeue keu Almaseh; dan Manusia Jeuhet nyang ka teupeuteukeudi jitamong lam nuraka, jipeuleumah droe.
4 Deungon sombong jihnyan jilawan dan jipeumanyang droe ateueh banmandum nyang jiseumah lé manusia, atawa mandum ilah nyang jianggab Allah lé manusia. Nyang hebat lom jihnyan teuma jiduek lam Baét Allah dan jipeumaklum bahwa jihnyan na kheueh Allah.
5 Ingat kheueh bahwa ulôn ka lheueh lôn peugah banmandum nyan yoh ulôn mantong na meusajan gata.
6 Dan gata tateupeue peue jinoenyoe mantong teutam teujadi mandum nyan. Singoh bak watée nyang ka teupeuteuntée lé Po teu Allah, Manusia Jeuhet nyan teuma teuka.
7 Teunaga nyang jipeubuet atranyan ka jipeuphon mubuet seucara rahsia, teuma mantong jiteun-teun. Singoh meunyoe nyang peuteun nyan ka teukireuh ho laén,
8 barô kheueh deuh teungieng Manusia Jeuhet. Teuma meunyoe Tuhan Isa teuka, Gobnyan geupoh maté Manusia Jeuhet nyan ngon nafáh bak babah Gobnyan, dan teupeubinasa ngon keuhebatan Gobnyan teuka.
9 Manusia Jeuhet nyan teuma teuka ngon saboh kuasa nyang rayeuk nibak Iblih. Jihnyan teuma jipeuna sapeue-sapeue buet ajaéb dan hai-hai nyang luwabiasa nyang peunoh ngon peungét dan teumipée.
10 Jihnyan teuma jipeuguna sigala tipée daya nyang jeuhet keujipeusisat ureuëng-ureuëng nyang teuma binasa. Awaknyan binasa sabab jitulak dan hana jigalak keu haba nyang beuna nyang geubri lé Allah nyang hase peuseulamat awaknyan.
11 Nyang kheueh sabab jih Allah geupeuteuka ateueh awaknyan saboh kuasa nyang keubiet sisat that, sampoe awaknyan jipatéh peue nyang hana beutôi.
12 Akibat jih, mandum ureuëng nyang galak jipeubuet desya dan hana jipatéh ubak nyang beutôi nyan, teuma teuhuköm.
13 Syedara-syedara nyang geugaséh lé Tuhan! Sabe kamoe peugah teurimong gaséh ubak Po teu Allah keuhai gata, sabab yoh awaiphon Allah ka geupiléh gata keu geupeuseulamat. Hai nyan teujadi lé peue nyang jipeubuet lé Roh Allah keugata keu teupeujeuet gata umat Allah nyang gleh dan lé sabab gata tapatéh ubak haba nyang beutôi nyang teuka nibak Allah.
14 Keu nyan kheueh Allah geutawök gata keu Haba Gét nyang kamoe peusampoe ubak gata. Allah geutawök gata, sabab Gobnyan meuharab gata pih tarasa pakriban keuagongan Tuhan geutanyoe Isa Almaseh.
15 Lé sabab nyan, Syedara-syedara, dong kheueh beucot dan mumat kheueh beukong nibak ajaran-ajaran nyang ka kamoe bri ubak gata, bah kheueh nyan seucara teupeugah meunan cit seucara teutuléh.
16 Seumoga Tuhan geutanyoe Isa Almaseh keudroe, dan Allah Bapak geutanyoe geuhibur dan geupeukong até gata, mangat gata hase tapeubuet dan gata bri peue nyang gét. Sabab Allah geugaséh keugeutanyoe, dan sabab lé até Geuh nyang gét nyan Gobnyan geupeujeuet geutanyoe teutab tabah, dan teuharab nyang jroh.


text:
Yehezkiel
Chapter 32
Bak tanggai sa buleuen dua blaih bak thon nyang keudua blaih masa kamoe teuböih, TUHAN meufeureuman ubak ulôn,
2 "He manusia fana, tabri kheueh peuingat nyang paleng kreueh keu raja nanggroe Meusé. Tapeusampoe kheueh peusan Lôn nyoe ubak jihnyan, 'Gata meulagak lagée singa muda lamkawan bansa-bansa, teuma nyang sibeuna jih gata bacut saho lagée buya nyang meulangue didalam ié. Gaki gata teupeuceuko dan teupeukutoe bubena krueng.
3 Bak watée bansa-bansa meusapat, Lôn drob gata deungon jeue Ulôn, dan Lôn peubiyeu bansa-bansa nyan jihila gata ateueh darat.
4 Gata Lôn seumpom ateueh tanoh meunan cit bandum cicém dan beulatang peulara gata Ulôn yue jijak pajoh gata.
5 Laju gunong-gunong dan pantôn-pantôn Lôn peupeunoh ngon bangke gata nyang ka brôk nyan.
6 Darah gata Lôn peurö sampoe habéh basah gunong-gunong dan habéh peunoh bubena krueng.
7 Bak watée gata Lôn peubinasa, langét Lôn peukulubong dan bintang-bintang Lôn peumala. Mata uroe Ulôn söm dilikot awan dan buleuen hana meucahya.
8 Beutôi, bandum peungéuh nyang na di langét Lôn peulon, dan bumoe Lôn peujeuet keu seupôt buta. Ulôn, TUHAN Nyang Mahamanyang ka Lôn peugah haba.
9 Bak watée Ulôn peusampoe haba keuhai keuhancoran gata bak nanggroe-nanggroe nyang gohlom gata turi, jai that bansa laén meukarat lagoena.
10 Beutôi, Ulôn ku hapiet peudeueng Ulôn dan Lôn peutaloe gata. Raja-raja laén dan bansa-bansa laén jikalon tindakan Ulôn nyan ateueh gata. Bak watée nyan awaknyan yo ngon teumakot dan yo meugám-gám sabab jitakot maté.' "
11 TUHAN Nyang Mahamanyang meufeureuman ubak raja Meusé, "Peudeueng raja Babel jihapiet ateueh gata.
12 Sipa-i sipa-i nibak bansa-bansa nyang keujam Ulôn yue suet peudeueng awaknyan dan jiheuntam bandum rakyat gata. Rakyat gata dan bandum peue-peue mantong nyang gata peubangga hanco meukeupeng-keupeng.
13 Beulatang peulara gata Lôn reupang ngon peudeueng bak binéh krueng teumpat jih jieb ié. Bah kheueh nyan beulatang meunan cit manusia hana jipeuceukoe le ié krueng nyan.
14 Dan bubena krueng nyang na di nanggroe gata Lôn peujeureunéh dan Lôn peu ile ié jih deungon teunang. Ulôn, TUHAN Nyang Mahamanyang ka Lôn peugah haba.
15 Meunyoe nanggroe Meusé ka Lôn peujeuet keu saboh padang pasi nyang seungue, dan Ulôn peubinasa bandum nyang na tinggai disinan, awaknyan jiteupeue bahwa Ulôn kheueh TUHAN.
16 Peuingat nyang kreuehnyoe jeuet keu ca-e meukabong. Kawöm inong nibak bansa-bansa laén meuca-e sibagoe tanda meukabong keu nanggroe Meusé dan banmandum rakyat jihnyan. Ulôn, TUHAN Nyang Mahamanyang ka Lôn peugah haba."
17 Tanggai dua blaih buleuen keu sa bak thon nyang keu dua blaih masa kamoe teuböih, TUHAN meufeureuman lom ubak ulôn,
18 "He manusia fana, meukabong kheueh keu rakyat Meusé. Kirém kheueh awaknyan lam donya ureuëng maté meusajan-sajan ngon nanggroe nyang teuga nyang laén.
19 Tapeugah kheueh ubak awaknyan, 'Tapike lé gata gata nyang paleng ceudah? Gata teuma tatron lam donya ureuëng maté, dan jipeu-éh lamkawan ureuëng nyang hana jituri keu Po teu Allah.'
20 Bansa Meusé maté meusajan ngon ureuëng nyang maté dimideuen prang. Saboh peudeueng ka siab keu teucang maté awaknyan banmandum.
21 Pahlawan-pahlawan nyang gagah beurani dan ureuëng-ureuëng nyang muprang blah bansa Meusé jisambot deungon seunang até ateueh jiteuka ureuëng Meusé u dalam donya ureuëng maté. Awaknyan jiseumurak lagée nyoe, 'Ureuëng-ureuëng nyang hana jituri keu Po teu Allah nyan ka maté di mideuen prang. Jinoenyoe awaknyan jijak keunoe keu jijak éh disinoe!'
22 Asyur ji-éh disideh, jikeulileng lé jrat-jrat sipa-i jihnyan. Awaknyan bandum ka maté dimideuen prang. Jrat awaknyan na dibagian nyang paleng lhok lam donya ureuëng maté. Yoh watée mantong udeb, awaknyan jiteupeuteuka teumakot ateueh rhueng donya.
24 Elam na disideh deungon jrat sipa-i jih na bansikeulileng jih. Hana teupeusunat, awaknyan bandum maté dimideuen prang, laju jitron lam donya ureuëng maté dan harôh jitanggong malée meusajan ngon ureuëng-ureuëng nyang ka awai maté nibak muprang nyan.
26 Mesekh dan Tuban na disinan, jikeulileng lé jrat-jrat sipa-i jihnyan. Hana teupeusunat, awaknyan bandum maté dimideuen prang. Yoh watée mantong udeb, awaknyan jipeuteuka teumakot di ateueh donya.
27 Awaknyan hana meuteumé teupeukubu seucara horeumat lagée pahlawan bak jamén dilée nyang jitron lam donya ureuëng maté deungon sinjata leungkab. Pahlawan-pahlawan nyan teupeukubu deungon peudeueng dimiyueb ulée dan peurisai di ateueh dada. Watée jihnyan mantong udeb, pahlawan-pahlawan nyan keubit that peukasa sampoe habéh teumakot banmandum ureuëng.
28 Meunan kheueh ureuëng Meusé teupeukubu dan teupeu éh lamkawan ureuëng nyang hana jituri bak Po teu Allah dan maté dimideuen prang.
29 Edom na disideh deungon bandum raja dan peunguasa. Yoh masa dilée awaknyan na tantra-tantra nyang teuga, teuma bak saát nyoe awaknyan teu-éh lam donya ureuëng maté meusajan ngon ureuëng maté nyang laén nyang hana jituri bak Po teu Allah.
30 Bandum pangeran nyang na di utara na disinan, meunan cit teuma ngon ureuëng-ureuëng Sidon. Yohmasa dilée keukuasaan awaknyan lumpah jitakot lé gob, teuma bak saát nyoe awaknyan ka teupeumalée hana teupeusunat watée jitron lam donya ureuëng maté meusajan-sajan ngon ureuëng nyang maté dimideuen prang. Disinan awaknyan teu éh dan jitanggong ayeb meusajan-sajan ngon ureuëng nyang tron lam donya ureuëng maté.
31 Meunyoe raja Meusé dan sipa-i jihnyan ka trok lam donya ureuëng maté dan jikalon bandum ureuëng nyang ka maté di mideuen prang nyan, awaknyan meurasa teuhibô. Ulôn, TUHAN Nyang Mahamanyang ka Lôn peugah haba.
32 Ulôn kheueh nyang jeuet keusabab raja Meusé teupeuteuka teumakot keu ureuëng-ureuëng nyang udeb, teuma lamkawan sipa-i jihnyan maté dan teupeuéh meusajan-sajan ngon ureuëng nyang hana jituri keu Po teu Allah dan dan maté dimideuen prang. Ulôn TUHAN Po teu Allah Nyang Mahamanyang ka Lôn peugah haba."


text:
Laôt Cina Tunong
La'ôt China Tunong nakeuh laôt binèh, nibak beunagi Laôt Pasifik, wilayah nyang na jitamong lam bideueng laôt nyan nakeuh dari Singapura u Seulat Taiwan lam keunira 3.500.000 km². Ngon luwah dumnan nakeuh laôt nyan laôt paléng luwah keulimong di bumoë. Na pulo-pulo lam laôt nyan nakeuh Pulo-pulo Laôt China Tunong nyang na jumeulah meureutôh boh pulo, meunyo bak ureuëng daratan China laôt nyan cit geupeunan laôt barôh mantong.
Nibak ureuëng dairah laén lagèe Filipina geukheun nyan Laôt Luzón, ureuëng Filipina hana galak ngon nan Laôt China Tunong, sang-sang wilayah laôt raya nyan cit jikuwasa lé RRC.
Bumoë
Biro Hidrografi Internasional (International Hydrographic Bureau) geupeujeulaih laôt nyan meubeunteuëng di barat daya u timu laôt, nyang meuceuë blah rot tunong bak 3° Linteuëng Tunong antara Pulo Ruja Tunong ngon Pulo Kalimantan (Seulat Karimata), ngon ceuë blah rot barôh nakeuh Seulat Taiwan dari ujông barôh Taiwan u pasi Fujian di China Darat.
Na padum-padum boh neugara ngon wilayah nyang meuceuë bak laôt nyoë nakeuh: Rèpublik Rakyat Cina, Makau, Hong Kong, Rèpublik China (Taiwan), Filipina, Malaysia, Brunèi, Indônèsia, ngon Vietnam.
Pulo-pulo
Di laôt nyoë, na leubèh nibak 200 boh pulo ngon kareuëng nyang ka geudapeuta, nyang that le nakeuh di wilayah Pulo-pulo Spratly. Pulo-pulo Spratly meusipreuëk lam wilayah nyang luwah jih na antara 810 sampoë 900 km. Pulo-pulo nyang kaya ngon hasé lam bumoë nyoë mantong jeuet keu punca seungketa wilayah antara neugara-neugara Asia Teunggara, Taiwan ngon Rèpublik Rakyat China.


text:
2 Samuel
Chapter 24
TUHAN geubeungéh lom ubak bansa Israel, laju Nabi Daud geubujuk deungon meukeusut geupeuteuka keusosahan u ateueh bansa nyan. Feureuman TUHAN ubak gobnyan, "Tapeubuet kheueh laju peurintah Ulôn nyoe mangat tapeuna seunsus di nanggroe Israel dan Yehuda."
2 Geupeugah kheueh laju lé Nabi Daud ubak Yoab panglima tantra gobnyan, "Tajak kheueh laju meusajan deungon peuwira-peuwira gata ubak banmandum sukée Israel di bansaboh nanggroe keu tajak catat seunsus. Ulôn keuneuk teupeue padubna jeumeulah awaknyan."
3 Teuma Yoab geupeugah laju ubak raja, "Seumoga TUHAN Po teu Allah Teungku Amphon geupeulipat ganda rakyat Israel trok ubak sireutoih lipat nibak nyang na jinoenyoe, dan meunan cit seumoga Teungku Amphon mantong udeb mangat jeuet neukalon hase jihnyan. Teuma keupeue Teungku Amphon neukeuneuk teupeu seunsus nyan?"
4 Teuma lé raja teutab geumumat ubak peurintah nyan. Jadi Yoab meunan cit deungon peuwira nyang laén laju jijak itong jeumeulah bansa Israel.
5 Óh ka leupah jijeumeurang Krueng Yordan, Yoab dan aneuëk buah gobnyan geupeudong laju khimah disiblaih seulatan Aroër, Aroër nyan na kheueh saboh banda di teungoh-teungoh pantôn wilayah Gad. Jibeudôh disinan awaknyan jijak laju u arah utara, Yeazer nan jih,
6 beudôh sinan laju jijak dan sampoe u Gilead dan u Kades didalam wilayah ureuëng Het. Óh ka lheueh nyan jijak laju nibak Dan wet u, arah barat, u Sidon.
7 Geubeudôh sinan awaknyan jijak laju u arah seulatan u Tirus banda nyang na kuta nyan. Lheuehnyan awaknyan jijak laju ubak mandum banda ureuëng Hewi dan ureuëng Kanaan, dan akhéji u Bersyeba, dibagian seulatan Yehuda.
8 Awaknyan jiblôh laju bansaboh nanggroe lam tempo sikureueng buleuen dua ploh uroe. Óh lheuehnyan jiwoe kheueh laju awaknyan u Yerusalem
9 dan jijak lapor ubak raja Nabi Daud hase nibak seunsusnyan. Jeumeulah ureuëng agam nyang ka peunoh syarat keu jeuet teutamong tantra na 800.000 droe di Israel dan 500.000 droe na di Yehuda.
10 Teuma óh ka lheueh Nabi Daud geu itong bansanyan, Gobnyan ka meurasa meusalah, laju geupeugah ubak TUHAN, "Ya TUHAN, ulôn that-that meudesya! Neupeu amphon kheueh ulôn nyoe, sabab peue nyang ka ulôn peubuet nyan na kheueh keureuja nyang lupah bangai."
11 Laju TUHAN meufeureuman ubak Nabi Gad nyang jeuet keupeurantara lamkawan Nabi Daud ngon TUHAN, "Tajak peugah kheueh laju ubak Nabi Daud bahwa ulôn jok keu jihnyan na lhée boh peuniléh. Peue mantong nyang jipiléh lamkawan lhée nyan teuma ulôn peubuet." Banbeungoh singoh, bak watée Nabi Daud banmantong jibeudôh éh,
13 laju Gad teuka jijak meuhadab dan geupeugah laju ubak gobnyan peurintah TUHAN nyan, geupeugah, "Nyang toh nyang Teungku Amphon piléh: Nanggroe nyoe jiteuka lé bala musém deuk nyang treb jih na lhée thon, atawa Teungku Amphon neuplueng jilét-lét lé musoh nyang treb jih na teuma lhée buleuen, atawa nanggroe nyoe jiprang lé bala peunyakét nyang treb jih lhée uroe? Neupeuputôh kheueh laju jinoenyoe peue nyang harôh ulôn peugah ubak TUHAN."
14 Geujaweueb lé Nabi Daud, "Aduh! Mupalo ulôn! Teuma nibak ulôn jihuköm lé manusia, leubeh gét geutanyoe banmandum geuhuköm lé TUHAN, sabab Gobnyan rayeuk that gaséh sayang Geuh."
15 Teuma TUHAN laju geupeutreun bala peunyakét u ateueh bansa Israel phon nibak beungoh nyan sampoe ubak watée nyang ka geuteutab nyan. Bansaboh Israel na 70.000 droe meuninggai donya.
16 Malaikat TUHAN geupeutreun bala mawôt nyan sampoe ubak ureuëng nyang teungoh jiceumeulo boh gandom atra su Arauna, ureuëng Yebus. Bak watée TUHAN geukalon bahwa malaikat Geuhnyan ka siab teuma keu jipeuhanco Yerusalem, laju TUHAN geu-ubah keuputosan Gobnyan, dan Gobnyan laju geupiôh geuhuköm bansa nyan. Geupeugah ubak malaikat nyan, "Kaseb nyan! Neupiôh!"
17 Nadi Daud deuh geukalon malaikat teungoh geutarek nyawöng bansa gobnyan, laju gobnyan geupeugah ubak TUHAN, "Ulôn kheueh nyang meudesya, sabab ulôn nyang peubuet salah nyan. Teuma peu kheueh salah jih ateueh bansa nyang malang nyan? Neu huköm kheueh ulôn dan keuluwarga ulôn!"
18 Bak uroenyan cit teuma Gad teuka geujak meuhadab ubak Nabi Daud dan geupeugah laju ubak gobnyan, "Beubagaih kheueh laju Teungku Amphon neujak ék u ateueh teumpat ureuëng teungoh ceumeulo gandom atra Arauna nyan, dan neupeudong laju miseubah keu TUHAN."
19 Dan geujak kheueh laju Nabi Daud pakriban nyang ka geu peurintah lé TUHAN nyang ka geupeusampoe ubak gobnyan meulalu Nabi Gad nyan.
20 Âih teuma Arauna bak watée nyan teungoh jiceungeuek u miyueb, dan deuh laju jikalon raja ji-iréng lé bubena peuikot gobnyan teungoh geujak geutuju ubak Arauna. Arauna laju geusujut dikeue Nabi Daud,
21 dan jitanyong, "Peue meukeusut Teungku Amphon neuteuka keunoe?" Geujaweueb Nabi Daud, "Ulôn keuneuk bloe teumpat loe gandom nyoe, mangat di ateueh nyoe ulôn peudong miseubah ubak TUHAN sampoe bubena peunyakét nyang teungoh jiteuka lam nanggroe geutanyoe nyoe hase teusampôh."
22 Geupeugah lé Arauna, "Neucok kheueh laju Teungku Amphon, dan neupeuseumah laju ubak TUHAN peue nyang Teungku Amphon rasa gét. Nyoe leumô-leumô keu keureubeuen nyang teutot dan keu kayée sinungo apui jih Teungku Amphon jeuet neucok tangke langai dan papeun-papeun ceumeulo nyan."
23 Banmandum nyan geubri lé Arauna ubak raja, sira geupeugah, "Bah kheueh TUHAN Po teu Allah Teungku Amphon geuteurimong peuseumahan Teungku Amphon nyan."
24 Teuma Raja Nabi Daud geujaweueb, "Bék! Atra droeneueh nyan ulôn bloe mantong. Ulôn hán lôntem keureubeuen keu TUHAN Allah deungon sapeue-sapeue nyang ulôn teumé deungon meunang mantong." Laju Nabi Daud geubloe teumpat ceumeulo gandom si Arauna nyan meunan cit deungon leumô-leumô geuhnyan deungon yuem limong ploh péng pirak.
25 Laju Nabi Daud geupeudong miseubah disinan keu TUHAN dan geupeuseumah laju keureubeuen nyang teutot dan keureubeuen peudamé. TUHAN geupeukabui laju doá Nabi Daud, dan deungon nyan teuhinda kheueh bala peunyakét nyang ka jiheuntam nanggroe Israel nyan.


text:
Kisah Rasui-Rasui
Chapter 3
Bak siuroe Petrus ngon Yahya geujak u Baét Allah poh lhée seupôt, na kheueh bak watée nyan watée keu meudoá.
2 Bak teumpat nyan bak babah pintoe geureubang nyang nan jih "Pintoe Ceudah", na sidroe ureuëng agam nyang lapée yoh phon lahé. Tieb-tieb uroe ureuëng nyan jiba keunan keu jigeumadée bak ureuëng-ureuëng nyang tamong lam Baét Allah nyan.
3 Watée ureuëng nyan jikalon Petrus dan Yahya teungoh geutamong lam Baét Allah, laju jilakée lé ureuëng lapée nyan sapeue-peue bak awaknyan mandua.
4 Teuma awaknyan laju jingieng ateueh ureuëng nyan, óh lheueh nyan Petrus geupeugah, "Ngieng kheueh ateueh kamoe!"
5 Laju di ureuëng lapée nyan jingieng ateueh awaknyan mandua ngon harapan meuteumé sapeue-peue nibak awaknyan.
6 Teuma Petrus laju geupeugah bak ureuëng nyan, "Bak Ulôn sagai-sagai hana meupéng. Teuma peue nyang na nibak Ulôn, nyan teuma Ulôn bri keu gata: Ngon kuasa Isa ureuëng Nazaret nyan, gata jak kheueh!"
7 Laju Petrus geumat jaroe uneuen ureuëng lapée nyan dan laju geutulông peubeudôh. Ban sikeujab nyan cit teuma gaki ureuëng nyan dan mata gatok gaki jih jeuet keuteuga.
8 Laju jigrob sira jidong, jipeuphon jak keudeh keunoe. Óh lheuehnyan laju jitamong lam Baét Allah meusajan-sajan ngon Petrus dan Yahya, sira jijak jigrob-grob ngon jipujoe Allah.
9 Mandum ureuëng jikalon ureuëng nyan jijak dan jipujoe-pujoe Allah.
10 Dan awaknyan laju sadar bahwa ureuëng nyan kheueh tukang geumadée nyang kayém jiduek bak babah "Pintoe Ceudah" nibak Baét Allah. Awaknyan mandum hireuen lumpah na dan takjob peue nyang ka jikalon ateueh ureuëng nyan.
11 Ureuëng nyan hana jipiôh-piôh jiseutôt Petrus dan Yahya. Dan watée awaknyan ban lhée droe ka trok bak seuramoe nyang teuboh nan "Seuramoe Nabi Sulaiman", bandum ureuëng teuka jijak meuhudom bak awaknyan sabab takjob.
12 Watée Petrus jikalon ureuëng ramé nyan, laju jipeugah bak awaknyan, "Hei ureuëng-ureuëng Israel, Pakon gata banmandum hireuen keuhai nyoe? Pakon gatanyoe takalon sabe ateueh kamoe? Peu kheueh gata pike ureuëng nyoe jeuet jijak sabab na kuasa nibak kamoe atawa sabab kamoe taát keu Po teu Allah?
13 Allah nyang geuseumah lé Nabi Ibrahim, Nabi Ishaq, Nabi Yakub, Allah indatu geutanyoe, Allah nyan ka geupumulia hamba Gobnyan, na kheueh Isa. Isa nyan kheueh nyang ka gata jok bak peunguasa, dan gata lawan dikeue Pilatus, bak watée Pilatus keuneuk jipeuleueh Gobnyan.
14 Gobnyan suci dan jroh, teuma gata talawan Gobnyan dan tapaksa mangat Pilatus jipeuleueh sidroe ureuëng huköman nyang ka jipoh maté gob keu gata.
15 Gata nyoe banmandum ka tapoh maté Gobnyan, padahai nyang sibeuna jih Gobnyan kheueh punca udeb keu mandum manusia. Dan Allah ka geupeu udeb lom Gobnyan nibak maté. Kamoe ka lheueh kamoe kalon keudroe hainyan.
16 Syedara banmandum ka gata kalon keudroe peue nyang ka teujadi ngon ureuëng lapée nyoe. Ureuëng nyoe ka jeuet keuteuga dan seuhat lagée sot nyang ka sabab jihnyoe peucaya keu Isa dan kuasa Gobnyan. Sabab jipeucaya keu Isa ureuëng nyoe ka puléh lagée sot nyang ka dikeue gata banmandum.
17 Syedara-syedara! Jinoenyoe ka Ulôn teupeue bahwa peue nyang gata peubuet dan peumimpén-peumimpén gata peubuet ateueh Isa, mandum nyan gata peubuet sabab hana gata teupeue peue nyang teungoh gata peubuet.
18 Dan ngon sabab nyan kheueh teuma teujadi cit peue nyang ka geubri lé Allah yoh masa ilée meulalu mandum nabi-nabi Gobnyan, bahwa Raja Peuseulamat nyang geupeu janjinyan harôh meudeurita.
19 Ngon sabab nyan syedara-syedara, meutobat kheueh nibak desya-desya gata dan gata gisa kheueh ubak Po teu Allah, mangat Gobnyan geusampôh mandum desya-desya gata.
20 Tuhan geuteuka ubak gata dan gata teuma tarasa keuseugaran rohani. Dan Tuhan teuma geuyue Isa geujak ubak gata, sabab Gobnyan ka geupeuteuntée lé Po teu Allah jeuet keu Raja Peuseulamat keu gata.
21 Gobnyan harôh tinggai lam syeuruga sampoe Allah geupeujeuet banmandum nyan barô lagée nyang geupeugah lé Allah meulalu nabi-nabi Gobnyan bak jamén ilée. 22 Nabi Musa ka lheueh geupeugah, 'Allah Tuhan gata teuma geu-utus keu gata sidroe Nabi nibak bansa gata keudroe, lagée Gobnyan geu utus ulôn. Gata harôh tadeungoe mandum nyang geupeugah lé nabi nyan ubak gata.
23 Ureuëng nyang hana jipako peue nyang geupeugah lé nabi nyan, ureuëng nyan teuma teupeu aséng nibak umat Po teu Allah dan teupeubinasa.'
24 Nabi-nabi nyang ka lheueh na geupeusampoe haba nibak Po teu Allah, phon nibak Nabi Samuel dan nabi-nabi laén nyang teuka dudoe nibak nyan, banmandum nyan geubri tée keuhai jamén nyoe.
25 Janji-janji nibak Po teu Allah nyang jipeusampoe lé Nabi-nabi nyan na kheueh keu syedara mandum. Lam peujanjian nyang Allah peugét ngon indatu gata, Allah meufeureuman ubak Nabi Ibrahim lagée nyoe, 'Nibak keuturonan gata Ulôn teuma lôn bri beureukat banmandum bansa nyang na dibumoe.' Peujanjian nyan na kheueh gata cit teuma.
26 Nyang kheueh sabab jih Allah geupiléh hamba Gobnyan, laju geuyue awaknyan mangat geujak ubak gata leubeh ilée, mangat Gobnyan geubri beureukat keu gata. Cara jih Gobnyan geubri beureukat keu gata na kheueh ngon cara geupeujeuet Gata banmandum meutobat nibak cara udeb gata nyang sisat."


text:
Nehemia
Chapter 6
Sanbalat, Tobia, Gesyem dan musoh-musoh kamoe nyang laén jideungoe bahwa kamoe karab seuleusoe kamoe peugét bintéh beuton, meunan seuleusoe banmandum ruhuéng-ruhuéng nyang na nibak beuton nyan kamoe sumpai, bahpi watée nyan kamoe gohlom seuleusoe kamoe pasang ôn-ôn pintoe nibak pintoe-pintoe geureubang banda.
2 Laju Sanbalat dan Gesyem jikirém undangan keu ulôn mangat ulôn teuka jakmeurumpok deungon gobnyan di saboh gampông di Pantôn Ono. Teuma hainyan ulôn teupeue bahwa awaknyan jikeuneuk peuceulaka ulôn.
3 Lé sabab nyan laju ulôn kirém jeunaweueb haba nyang lagéenyoe keu awaknyan, "Ulôn hana hase lôn teuka sabab teungoh ulôn keureuja buet nyang paleng peunteng. Buet ulôn nyan teuma teulanta meunyoe ulôn jak meurumpok deungon gata."
4 Sampoe trok peuet goe awaknyan jikirém surat undangan nyang saban keu ulôn, dan tieb-tieb goe teuma ulôn kirém jeunaweueb nyang saban keu awaknyan.
5 Watée nyang keulimong sidroe lamkawan aneuëk buah Sanbalat jijak dan jibri laju surat teubuka ubak ulôn
6 nyang asoe jih na kheueh lagéenyoe: "Gesyem ka jipeubeutôi bahwa na haba meusáh-sáh lamkawan bansa-bansa nyang na tô-tô bansikeulileng nyoe, nyang jipeugah bahwa Gata dan ureuëng Yahudi nyang laén ka jireuncana jikeuneuk beurontak, dan nyan kheueh sabab jih Gata tapeugot lom bintéh beuton nyan. Dan jipeugah lom lé jihnyan bahwa Gata keuneuk baiát droe jeuet keuraja Yehuda,
7 dan ka tatunyok napadub droe nabi keugeubaiát Gata jeuet keuraja di Yerusalem. Haba meusáh-sáh nyan ka pasti trok ubak raja. Sabab nyan, tateuka kheueh mangat tajak meurôk pakat keuhai nyan."
8 Teuma ulôn laju lôn kirém haba dan lôn jaweueb lagéenyoe, "Banmandum nyang Gata peugah nyan na kheueh haba sulet dan nariet nyan Gata atoe-atoe keudroe."
9 Awaknyan jicuba jipeutakot-takot kamoe mangat kamoe piôh meubuet nyang teungoh kamoe peubuet nyan. Ulôn laju meudoá, "Ya Allah, neupeu teuga kheueh ulôn!"
10 Bak watée nyan cit teuma, di ulôn laju ulônjak u rumoh Semaya bin Delaya dan cucoe Mehetabeel, sabab gobnyan hana watée geujak ubak ulôn. Geupeugah lé gobnyan lagée nyoe, "Jak geutanyoe dua tajak musöm u Baét TUHAN . Tagunci banmandum pintoe jih, sabab na ureuëng nyang jikeuneuk poh maté gata. Mungken nibak malam nyoe gata teuma jipoh maté."
11 Teuma ulôn jaweueb lagéenyoe, "Ulôn nyoe kon ureuëng gusuen, dan bukon ureuëng galak jipeuplueng droe peulom teujak musöm. Sibagoe ureuëng biasa ulôn hana jeuet ulôn tamong u dalam Baét TUHAN, teuma ulôn hase maté. Hana jeuet, ulôn hana lôntem!"
12 Óh ka lheueh ulôn timang-timang hainyan, barô kheueh ulôn sada bahwa peue nyang jipakat lé Semaya nyan kon teuka nibak Po teu Allah, teuma teuka nibak Tobia dan Sanbalat. Awaknyan bandua ka jisugok Semaya mangat jijak peusampoe nubuat nyan ubak ulôn.
13 Meukeusut awaknyan na kheueh mangat ulôn takot dan ulôn seutôt peue nyang jipeugah lé awaknyan sampoe ulôn peubuet desya. Deungon lagée nyan awaknyan ka meuteumé watée keu jipeubrok nan ulôn mangat ulôn jeuet keuboh bibi rakyat ba.
14 Ulôn meudoá ubak Po teu Allah, "Ya Allah Po, neuingat kheueh peue nyang ka jipeubuet lé Tobia dan Sanbalat nyan. Neu Huköm kheueh awaknyan! Meunan cit deungon nabiah nyang nan jih Noaja dan nabi-nabi nyang laén nyang jikeuneuk peutakot-takot ulôn."
15 Bintéh beuton nyang teupeuget nyan jipajoh watée sampoe 52 uroe, dan seuleusoe bak tanggai dua ploh limong buleuen Elul.
16 Yoh watée musoh-musoh kamoe lamkawan bansa nyang na bak binéh kamoe jideungoe hainyan, awaknyan jitakot gadôh iémuka, sabab banmandum ureuëng jiteupeue bahwa buet nyang teupeuget nyan na kheueh geutulông lé Po teu Allah.
17 Teungoh lagéenyan bubena peumimpén Yahudi mantong cit jipeugot surat sumurat deungon Tobia.
18 Jai that-that ureuëng Yahudi nyang meurakan deungon Tobia, sabab jih nyan meulintée Sekhanya bin Arah. Lom teuma Yohanan aneuëk Tobia, jimeukawen deungon aneuëk inong Mesulam aneuëk Berekhya.
19 Bahpi Tobia hana putôh-putôh jituléh surat ubak ulôn keu jipeutakot-takot ulôn, teuma bubena peumimpén Yahudi nyan jikheun-kheun dikeue ulôn mandum nyang gét-gét keu Tobia nyan. Teuma, banmandum nyang ulôn peugah, jijak peutrok ubak Tobia.


text:
Balai Bahasa Provinsi Aceh Kembali Adakan Sidang Komisi Bahasa Daerah, Kali ini Kosakatanya adalah Bidang Budaya
Balai Bahasa Provinsi Aceh melaksanakan kegiatan Sidang Komisi Bahasa Daerah (SKBD). SKBD berlangsung sejak 22 s.d. 26 Agustus 2022 di Balai Pelestarian Nilai Budaya, Banda Aceh. Kegiatan diikuti oleh 10 peserta dan 2 narasumber yang berasal dari Badan Pengembangan dan Pembinaan Bahasa. Tujuan kegiatan ini adalah memverifikasi kosakata bahasa daerah untuk diusulkan ke Kamus Besar […]
Hawa Pajoh Rujak Aceh
“Bak taduek-duek nyoe sang mangat meunyoe tapajoh rujak,” kheun Khadijah bak seupoet nyoe wate dang geuduek-duek deungon padum droe ureueng awak saboh gampong deungon gopnyan. “Beutoi that dron peugah nyan. Peulom musem seuuem lagee nyoe. Tapajoh rujak teunte that mangat silagoina. Leupie rasajih sampoe lam tuboh,” kheun Fatimah. “Peu na pakat takumpoi bahan-bahan keu […]
Kucing Oren
Kucing oren duduk bersantaiEkornya panjang menjuntaiKita pun perlu bersantaiSegarkan pikiran di pinggir pantai
Bahasa Daerah
Bloe bajee wareuna mirahTah pih wareuna mirahJak tajaga warisan budaya daerahLestarikan bahasa daerah TerjemahanBeli baju warna merahTas pun warna merahMari kita jaga warisan budaya daerahLestarikan bahasa daerah
KRUENG ACEH
Krueng Aceh di teungoh kutaKuta Banda AcehIe jih jeureuneh wate tapandangTeurasa sijuek sampoe u dalam hateWatee jameun keurajeunKrueng nyan jeut keu lalu lintas pelayaranSampoe jinoe Krueng Aceh le fungsiKrueng Aceh pih jeut keu teumpat wisataJeut tajak duek-duek di bineh kruengDi bineh krueng le teumpat duekSira tawet-wet u Banda AcehJeut tapiyoh di sinanBak Kaye pih le […]
Pantun Rujak
Meugoe umong pakek bajakU peukan lon meunjakTapiyoh siat ‘oh lheuh tajakLeupah that mangat tapajoh rujak TerjemahanMembajak sawah menggunakan bajakKe pasar saya hendak pergiBerhenti sejenak setelah bepergianSangatlah enak makan rujak NurhaidaBanda Aceh, Rabu, 3 Februari 2021


text:
Kitab Teu-Ulang
Chapter 2
Akhé jih geutanyoe tawoe lom u padang pasi meulalu rot ueh nyang rhot u Lhôk Akaba, lagée nyang geupeurintah lé TUHAN. Treb that geutanyoe meuwot-wot nibak gunong-gunong Edom.
2 Laju TUHAN meufeureuman ubak ulôn
3 bahwa ka lumpah that treb geutanyoe meuwot-wot di daerah nyan. Deungon nyan geutanyoe jinoenyoe harôh tajak u siblah utara.
4 Óh lheueh nyan TUHAN geuyue ubak ulôn mangat lôn bri peutunyok nyang lagéenyoe ubak gata, 'Hana treblé teuma gata tatamong u daerah Edom, daerah syedara-syedara gata, keuturonan Esau. Awaknyan jitakot keu gata,
5 teuma gata hana jeuet taseurang awaknyan, sabab nibak tanoh awaknyan hana meubacutpi Ulôn bri keu gata, sabab daerah Edom ka Ulôn bri keu keuturonan Esau.
6 Gata jeuet tabloe peunajoh meunan cit deungon ié jieb nibak awaknyan.'
7 Gata ingat kheueh pakriban TUHAN Po teu Allah gata ka geubri beureukat ubak gata lamhai peue mantong nyang gata peubuet. Gobnyan geupeulara gata bak watée gata mantong na meuwot-wot di teungoh-teungoh padang pasi nyang luwah nyoe. Gobnyan geulindong gata peuet ploh thon treb jih nyoe dan geubri teuma peue mantong nyang gata peureulée.
8 Óh lheuehnyan geutanyoe tajak laju, tatinggai teuma rot ueh nyang rhot u banda-banda Elat dan Ezion-Geber rhot laju u Laôt Maté, laju teuwét u timu laôt rhot u Guron Moab.
9 TUHAN meufeureuman ubak ulôn, 'Ureuëng Moab, keuturonan Nabi Lot, awaknyan hana jeuet gata peukaru. Meunan cit bék teuma gata seurang awaknyan. Nanggroe Ar ka Ulôn bri keu awaknyan dan nibak tanoh awaknyan hana mubacutpi Ulôn bri keu gata.' " (
10 Yoh watée ilée Ar nyan jiduek lé bansa Emim. Awaknyan gét that rayeuk-rayeuk hi badan jih, saban ngon ureuëng Enak, meunan cit bansa gogasi.
11 Lagée ureuëng Enak, meunan cit awaknyan teuhôi ngon nan ureuëng Refaim, teuma lé ureuëng Moab jiboh nan awaknyan ureuëng Emim.
12 Ilée ureuëng Hori tinggai di Edom, teuma ji use ngon jipeuranab lé keuturonan Esau, nyang kheueh óh dudoe teuma jiduek tanoh awaknyan; meunan cit teuma deungon bansa Israel teuma óh dudoe singoh ji use musoh-musoh jihnyan nibak tanoh nyang teujok keu awaknyan.)
13 "Óh lheueh geutanyoe tajeumeurang Krueng Zered lagée nyang geupeurintah lé TUHAN ubak geutanyoe.
14 Nyan na jih lhée ploh lapan thon óh ka lheueh geutanyoe ta tinggai Kades-Barnea. Banmandum tantra nibak angkatan nyan ka maté lagée nyang geupeugah lé TUHAN.
15 TUHAN hana putôh-putôh geulawan sabe awaknyan sampoe teuma awaknyan bak akhé jih banmandum sapansapa.
16 Óh habéh banmandum awaknyan maté, TUHAN laju geupeugah ubak geutanyoe,
18 'Uroenyoe gata tajak rot daerah Moab, rhot rot nanggroe Ar.
19 Teuma gata trôk u tanoh ureuëng Amon, keuturonan Nabi Lot. Bék kheueh gata peukaru ngon gata seurang awaknyan, sabab nibak tanoh nyang ka Ulôn jok keu awaknyan, meubacutpi hana nyang Ulôn jok keu gata.' " (
20 Daerah nyan meunan cit meusyeuhu sibagoe nanggroe Refaim, nan bansa nyang watée ilée na tinggai disinan; lé ureuëng Amon awaknyan jiboh nan ureuëng Zamzumim.
21 Lagée ureuëng Enak, awaknyan meunan cit badan jih rayeuk-rayeuk. Awaknyan teuga-teuga that dan lom teuma jeumeulah jih le that. Teuma TUHAN geupeuhanco awaknyan, sampoe ureuëng Amon laju jireubot tanoh nyan, óh lheuehnyan awaknyan laju tinggai disinan.
22 Meunan cit nyang geupeubuet lé TUHAN keu ureuëng Edom, keuturonan Esau nyang tinggai di daerah gunong-gunong Edom. TUHAN geupeuranab banmandum ureuëng Hori, sampoe ureuëng Edom laju jireubot tanoh nyan dan jiduek di ateueh tanoh nyan, laju jitinggai teutab disinan trôk án jinoe.
23 Tanoh nyang meureuntang di seupanyang pante Laôt Teungoh ji duek lé ureuëng-ureuëng nibak pulo Kreta. Awaknyan ka jipeupoh habéh ureuëng Awi, peunduduek aseuli nibak tanoh nyan, lé awaknyan jiduek laju nibak daerah nyan dan trôk u seulatan jiôh nibak banda Gaza.)
24 "Óh ka seuleusoe tajak rot daerah Moab, TUHAN geupeugah ubak geutanyoe, 'Gatajak kheueh laju dan jinoenyoe tajak jeumeurang Krueng Arnon. Ulôn teuma Lôn jok keu gata Sihon, raja Amori nyang mat peurintah di Hesybon, meusigoe deungon nanggroe jihnyan. Gata jakprang kheueh laju awaknyan, laju gataduek ateueh tanoh jihnyan.
25 Phon nibak uroenyoe Ulôn teuma Lôn peujeuet gata beujitakot lé bansa-bansa dipat mantong. Tieb-tieb watée teuma jiteuka yo nyang lumpah teumakot meunyoe jideungoe keuhai gata.' "
26 "Óh ka lheueh ulôn kirém na meupadub droe utosan nibak padang pasi Kedemot ubak Raja Sihon nibak Hesybon mangat jijak peutrok usui meudamé nyoe:
27 'Neupeu idhin kheueh kamoe mangat kamoejak rot nanggroe Teungku po. Kamoe teuma kamoe jak laju dan hana kamoe wét nibak rot ueh raya.
28 Kamoe teuma kamoe bayeue peunajoh nyang kamoe pajoh dan ié nyang kamoe jieb. Kamoe peureulée kamoe jakmantong rot nanggroe nyoe,
29 sampoe trôk teuma kamoe jeumeurang Krueng Yordan keu kamoe tamong u nanggroe nyang geubri lé TUHAN Po teu Allah kamoe keu kamoe. Keuturonan Esau nyang na tinggai di Edom dan ureuëng Moab nyang na tinggai di Ar meunan cit awaknyan ka jipeu idhin ubak kamoe mangat kamoejak rot nanggroe awaknyan.'
30 Teuma lé Raja Sihon hana jibri idhin keu geutanyoe tajak rot nanggroe jih nyan. TUHAN Po teu Allah geutanyoe geu peujeuet jih nyan kreueh ulée dan neukat mangat geutanyoe hase tapeu taloe awaknyan. Daerah jihnyan mantong tanyoe duek sampoe án jinoe.
31 Óh lheueh nyan TUHAN geupeugah ubak ulôn, 'Raja Sihon dan nanggroe jih Ulôn jok keu gata; tacok kheueh dan taduek kheueh di nanggroe jih nyan.'
32 Teuma teuka kheueh Sihon deungon banmandum sipa-i jih keu jijak prang geutanyoe rab ngon banda Yahas.
33 Teuma Po teu Allah TUHAN geutanyoe geuseurah awaknyan ubak geutanyoe, lé geutanyoe laju tapeutaloe awaknyan meunan cit banmandum deungon aneuëk-aneuëk jih dan lom mandum sipa-i jih.
34 Bak watéenyan cit geutanyoe peuhanco ngon tanyoe reubot tieb-tieb banda, dan tapoh maté banmandum peunduduek disinan, ureuëng agam, ureuëng inong, dan aneuëk manyak. Hana nyang tapeubiyeu awaknyan udeb.
35 Beulatang peulara awaknyan tacok habéh banmandum dan banda-banda jihnyan tanyoe reupah bubena.
36 Deungon tulông Po teu Allah TUHAN geutanyoe, geutanyoe meuteumé tareubot banmandum bandanyan, phon nibak Aroër, di ujong Pantôn Arnon, dan banda di teungoh pantôn nyan, trôk u daerah Gilead. Hana meusabohpi banda nyang kuta beuton jih nyang keubiet that khong nibak geutanyoe, banmandum nyan taheuntam sapansapa.
37 Teuma geutanyoe hana ta peurab ubak daerah ureuëng Amon atawa binéh Krueng Yabok atawa banda-banda di daerah gunong-gunong atawa teumpat laén dipat mantong nyang geutam lé TUHAN Po teu Allah geutanyoe."


text:
Maté syahid
Maté syahid/chahid, na keuh maté atawa meuninggai sidröe-sidröe ureuëng Islam bak geu jak meuprang ngön ureuëng Kaphé. Hukôm ureuëng maté syahid, hareuëm ta seumanöe, hareuëm ta seumbahyang mayèt ureuëng nyan. Teuma nyang wajéb 2 macam sagai ta peukafan ngon ija-bajè nyang geu pakèk bak watè syahid nyan ngön ta kubu mantong.
Syarat-syarat sidröe-sidröe ureuëng geu kira keu maté syahid, antara la'én:
- Ureuëng nyan meu agama Islam.
- Maté lam prang, na turôt meuprang. Meunyöe maté sabab sakét umpama jih, nyan h'ana rôh lam kawan ureuëng syahid. Kecuali sakét akibat luka nyang na sabab geu muprang nyang luka nyan ka infeksi, nyang akibat jih maté ureuëng nyan, nyan geu kira ureuëng maté syahid.
Hukôm-hukôm Nyang Meusangkôt Ngon Maté Syahid
- Hareuëm seumanoë
- Hareuëm Seumayang


text:
Jeunamè
Jeunamè nakeuh reusam lam peukara meupeuphôn saboh keuluwarga di Acèh, jeunamè lam reusam Acèh nakeuh saban ngon saboh bhaih hukôm agama Islam nyang geupeusyarat jeunamè nyoe keu sah nikah. Reusam jeunamè di Acèh saban ngon Mahar lam bahsa Arab, meunyoë lam bahsa nyang umum di Indônèsia geukheun Mas Kawin.
Jeunamè nyan nakeuh saboh keuwajiban nibak lintô (agam) nyang meunikah ngon sidroë dara barô (inong). Lam reusam Acèh jeunamè nyan leubèh kayèm nakeuh nibak meuh. Jumeulah jeunamè dum nyang ka awai geupeuteuntèe lé keuluwarga dara barô watee phon geujak bak ranub atawa geuseubah cah rauh. Teuma watee katrok lam rukon nikah, jeunamè nyan geukheun ngon narit nyang trang bak watèe lintô ngon wali dara barô bak acara peusambôt nikah (ijab kabul).


text:
Zakharia
Chapter 4
Malaikat nyang ka geuteuka ubak ulôn nyan geujak lom laju geupeugoe ulôn lagée geupeugoe ureuëng teungét,
2 "Peue nyang gata kalon?" geutanyong lé gobnyan. "Saboh gaki panyöt nyang teupeugét nibak méuh," jaweueb ulôn. "Bak ujong bagian ateueh na teumpat minyéuk, dan ban sikeulileng nyan na teuma tujoh boh panyöt, nyang maséng-maséng na tujoh boh teumpat dah.
3 Nibak blaih wie dan uneuen gaki panyöt nyan na dua bak zaiton."
4 Óh lheueh nyan laju lôn tanyong ubak malaikat nyan, "Peue nyang teupeulambang lé beunda-beunda nyan, Teungku Po?"
5 "Peu kheueh hana gata teupeue?" geutanyong lé gobnyan ubak ulôn. "Hana Teungku Po," jaweueb ulôn.
6 Malaikat nyan geuyue ulôn jak peusampoe ubak Zerubabel peusan TUHAN nyoe, "Bukon deungon teunaga tantra dan bukon teuma deungon teunaga gata keudroe gata meuhase, teuma na kheueh deungon Roh Ulôn.
7 Bahpi nyang meulinteueng na bube gunong, nyan teukireuh dikeue gata. Gata tapeudong lom Baét Ulôn, dan bak saát gata tapeuduek batée nyang keuphon bak teumpat nyan, di ureuëng ramé jipeugah, 'Ah, lagak lagoena!' "
8 Laju teuka lom peusan nyang laén nibak TUHAN.
9 Lagée nyoe geupeugah lé Gobnyan, "Zerubabel ka jipeuduek sandi Baét Ulôn, dan gobnyan geupeuseuleusoe banmandum bangunan Baét nyan. Meunyoe nyan teujadi, umat Ulôn jiteupeue bahwa Ulôn kheueh nyang ka kirém gata he Zakharia ubak awaknyan.
10 (10a)Na nyang anggab remeh peuristiwa nyoe. Teuma awaknyan jikalon Zerubabel jipeugét peumbangunan Baét Ulôn, dan awaknyan geumbira that."
11 Óh lheueh nyan ulôn tanyong lom ubak gobnyan, "Peue teuma makna jih bandua bak zaiton si blaih u wie dan uneuen gaki panyöt nyan?
12 Peue teuma makna jih bandua cabeueng zaiton bak sampeng bandua boh pipa méuh nyang jeuet keuteumpat ji ile minyéuk zaiton nyan?"
13 Geuseuôt lé gobnyan ubak ulôn, "Peu kheueh hana gata teupeue?" "Hana, Teungku Amphon," jaweueb ulôn.
14 Gobnyan pi geupeugah, "Nyan na kheueh dua droe ureuëng nyang ka geupiléh lé TUHAN Po teu álam seumeusta dan geutunyok mangat teulayani Gobnyan."


text:
Imeum-Imeum
Chapter 9
Siuroe óh lheueh upacara peubaiát nyan seuleusoe, bak uroe nyang keulapan, Nabi Musa laju geuhôi Nabi Harun ngon aneuëk-aneuëk gobnyan meunan cit bubena peumimpén bansa Israel.
2 Geupeugah lé Nabi Musa ubak Nabi Harun, "Neucok kheueh laju saboh leumô agam nyang mantong muda dan saboh bubiri agam, mandum nyan hana meucupa. Neupeuseumah kheueh bandua boh beulatang nyan ubak TUHAN, leumô agam keu keureubeuen peu amphon desya dan bubiri agam keu keureubeuen nyang teutot.
3 Dan neuyue kheueh laju bansa Israel mangat jipeuseumah saboh kaméng agam sibagoe keureubeuen peu amphon desya saboh aneuëk leumô dan saboh aneuëk bubiri nyang maséng-maséng meu umu sithon nyang hana meucupa keu keureubeuen nyang teutot.
4 Neuyue cit ubak awaknyan mangat jikeureubeuen saboh leumô agam dan saboh kaméng agam sibagoe keureubeuen peudamé. Mandum nyan harôh awaknyan peuseumah keu TUHAN meusajan-sajan deungon keureubeuen teuhidang nyang ka teuboh minyéuk, sabab nibak uroe nyoe TUHAN geuteuka ubak awaknyan."
5 Bandum nyang geupeugah lé Nabi Musa awaknyan ba ukeue Khimah, dan banmandum umat meugumpôi bak teumpat nyan keu meu iébadat ubak TUHAN.
6 Laju geupeugah lé Nabi Musa, "TUHAN geuyue ubak droeneueh neupeubuet nyoe mangat droeneueh deueh neukalon cahya TUHAN teuka."
7 Óh ka lheueh nyan gobnyan laju geupeugah ubak Nabi Harun, "Neujak kheueh laju ubak miseubah óh trok keunan neupeusiab laju keureubeuen peu amphon desya ngon keureubeuen nyang teutot, mangat desya droeneueh ngon desya umat geupeu amphon lé TUHAN. Neupeubuet kheueh nyan lagée nyang ka geupeurintah lé TUHAN."
8 Ban geudeungoe haba nyan geujak kheueh laju Nabi Harun ubak miseubah ban sare trok keunan geusie laju saboh leumô agam keu keureubeuen peu amphon desya geuh keudroe.
9 Aneuëk-aneuëk Nabi Harun jipeusampoe laju darah beulatang nyan ubak Nabi Harun, dan lé gobnyan laju geuculok jaroe geuh lam darah nyan, dan geusiliek laju ubak lungkée-lungkée nyang na nibak peuet boh sagoe miseubah. Óh ka lheueh nyan darah nyang na mantong leubeh laju geuro ubak aleue miseubah.
10 Gapah, boh keuiéng ngon bagian nyang paleng gét nibak beulatang nyan geutot laju u ateueh miseubah, lagée nyang ka geupeurintah lé TUHAN ubak Nabi Musa.
11 Teuma asoe ngon kulét beulatang nyan geutot laju diluwa khimah-khimah.
12 Óh lheueh nyan Nabi Harun laju geusie beulatang keureubeuen teutot keu droe geuh. Aneuëk-aneuëk Nabi Harun laju geujakjok darah beulatang nyan ubak gobnyan, dan darah nyan laju geurô ubak ban peuet boh sagoe miseubah.
13 Óh lheueh nyan awaknyan jijok laju ubak gobnyan ulée dan bagian-bagian nyang laén nibak beulatang nyan, dan atranyan laju geutot u ateueh miseubah.
14 Óh lheueh nyan asoe pruet ngon pha beulatang nyan laju geu rhah dan geutot laju ngon keureubeuen nyang teutot u ateueh miseubah.
15 Óh ka lheueh nyan gobnyan laju geukeureubeuen kaméng sibagoe keureubeuen peu amphon desya umat. Kaméng nyan geusie dan geupeuseumah lagée keureubeuen peu amphon desya geuéh keudroe.
16 Lheueh nyan geucok teuma beulatang keu keureubeuen teutot, laju geupeuseumah atranyan meunurot atoran.
17 Óh lheueh nyan geupeuseumah teuma keureubeuen teuhidang; geucok laju saboh reugam teupông, geutot laju ateueh miseubah. Nyan kheueh sibagoe seunamah keu keureubeuen teutot tieb-tieb uroe.
18 Geusie teuma lom saboh leumô agam dan saboh bubiri agam keu keureubeuen peudamé keu umat. Aneuëk-aneuëk Nabi Harun laju geujakjok darah nyan ubak gobnyan, ngon darah nyan laju geurô ateueh ban peuet boh sagoe miseubah.
19 Bak teumpat-teumpat nyang na gapah nibak leumô dan kaméng nyan awaknyan peuduek
20 u ateueh dada mandua beulatang nyan, lé Nabi Harun laju geutot u ateueh miseubah.
21 Dada ngon pha beulatang nyan geupeuseumah sibagoe keureubeuen nyang teujok keu TUHAN. Nyan na kheueh jeumba imeum-imeum, lagée nyang geupeurintah lé Nabi Musa.
22 Óh ka seuleusoe geupeuseumah banmandum keureubeuen nyan, Nabi Harun laju geubot jaroe geuh u ateueh umat Israel dan laju geubri beureukat ubak awaknyan, óh lheueh nyan laju geutron.
23 Nabi Musa ngon Nabi Harun laju geutamong lam Khimah TUHAN. Óh lheueh nyan awaknyan geuteubiet laju geubri beureukat ubak umat. Dan banmandum umat Israel deueh jikalon cahya TUHAN teuka.
24 Ngon hana teusangka-sangka TUHAN laju geupeutreun apui nyang jilahiéb habéh banmandum keureubeuen nyang teutot dan bagian-bagian nyang meugapah di ateueh miseubah. Watée umat Israel jikalon hai nyan, awaknyan meusurak-surak laju jisujut jiseumah Gobnyan.